Давлат хизматига киришнинг ҳуқуқий асослари | huquqburch.uz\nДавлат хизматини ислоҳ қилишнинг ҳуқуқий асосларини яратиш муаммолари Ўзбекистонда давлат бошқарувини ташкил этишнинг долзарб масалаларидан бири ҳисобланади. Бунинг бош сабаби сифатида бугунги кунда давлат хизмати билан боғлиқ муносабатларни тартибга солувчи ягона норматив ҳуқуқий ҳужжатнинг йўқлигини келтириш мумкин.\nЧунки мамлакатда давлат хизматини тартибга солувчи бундай ҳужжатнинг мавжуд эмаслиги ушбу муносабатларда турли бюрократик тўсиқларни вужудга келтиради.\nШу ўринда давлат хизматини ўташ тушунчасига тўхталамиз. Давлат хизматини ўташ институти бошқарув аппаратига ходимларни танлашдан, хизмат бўйича ўсиш, давлат хизматидан бўшатиш услубларини ўрнатиш ва амалга оширишдан бошланади.\nДавлат хизматига кириш давлат хизматини ўташнинг биринчи босқичидир. Давлат хизматига қабул қилиш, аттестациядан ўтказиш, малака даражалари ва махсус унвонларни бериш кабилар давлат хизматини ўташнинг мажбурий босқичлари ҳисобланади.\nБугунги кунда кўп мамлакатларда давлат хизматига кириш учун қарийб бир хил талаблар қўйилади. Яъни шахс ўша мамлакатнинг фуқароси бўлиши, ўн саккиз ёшга тўлган бўлиши, давлат тилини яхши билиши, касбий маълумотга эга бўлиши ва давлат хизмати тўғрисидаги қонунчиликда белгиланган бошқа талабларга жавоб бериши шарт. Аммо бугунги кунда давлат хизматига қабул қилишда ортиқча талаблар қўйилаётган ҳолатлар ҳам учрамоқда. Масалан, давлат хизматига қабул қилишда зарур бўлган ҳужжатларга нисбатан аниқ талаблар мавжуд эмас. Бу эса талабгорларда давлат хизматига киришнинг шаффофлиги бўйича гумонлар пайдо бўлишига сабаб бўлаяпти.\nШунингдек, давлат хизматига қабул қилишда шаффофликни таъминлаш учун ушбу\nжараённи онлайн трансляция қилиш тартиби ҳам қонунчиликда акс этмаган. Аслида\nдавлат хизматига кириш жараёнларининг онлайн ёритиб борилиши замонавий демократиянинг белгиларидан биридир.\nШунинг учун бугунги кунда Ўзбекистонда давлат хизматини ташкил этишнинг ҳуқуқий асосларини такомиллаштириш зарурати мавжуд. Бу борада бизга ривожланган давлатлар тажрибаси қўл келади.\nАмерика Қўшма Штатларида 1883 йилда «Пендлтон акти» деб номланган фуқаролик хизмати тўғрисидаги қонундан бошланган тизим 1978 – 1979-йилларда кенг кўламли ислоҳотлар натижасида анча такомиллашди. «Пендлтон акти» қабул қилинганидан кейин давлат хизматига киришда очиқ имтиҳонлар тизими жорий этилиб, бу бўйича масъул муассаса – Фуқаролик хизмати комиссияси ташкил қилинган. 1978 йилги «Фуқаролик хизматини ислоҳ қилиш тўғрисида»ги қонун билан эса «merit system» (кўрсатган хизматига яраша) тамойили асосида давлат хизматчисининг статуси ўзгартирилиши (мансаб поғоналарида ўсиши), доимий равишда аттестациялар ташкил қилиниши ва давлат хизматчиси фаолиятининг самарадорлиги устидан назорат жорий этилди. Давлат хизматига киришда очиқ имтиҳонлар тизими махсус ўқув дастурлари билан тўлдирилди. Ғолиб чиққан номзод лавозимга тайинланади.\nФуқаролик хизматини йўлга солувчи қонунчилик сўнгги йилларда бир неча марта тўлдирилди ва ўзгартирилди. Сўнгги энг аҳамиятли ҳужжатлардан бири 1978 йилдаги «Фуқаролик хизматини ислоҳ қилиш тўғрисида»ги қонун бўлди. Мазкур қонун билан комиссиялар ўрнига мустақил муассасалар сифатида учта янги орган:\nХодимларга раҳбарлик бошқармаси;\nАлоҳида маслаҳатчи бошқармаси;\nХизматлар тизимини муҳофаза қилиш кенгаши тузилди.\nБулардан ташқари юқорида таъкидлаб ўтилган қонунда ходимлар ишини йиллик баҳолаш кўзда тутилди. АҚШдаги давлат хизматчилари туркуми ҳам давлат-ҳукумат ваколатларини амалга ошириш билан боғлиқ мансабдорлар ва ёрдамчи-техник ходимларни, ҳам ёлланма ходимларни (шу жумладан, давлат ўқув муассасаларининг ўқитувчилари, давлат корхоналари ва коммунал соҳа ишчилари) ўз ичига олади. АҚШда кенг маънода меҳнати учун федерация, штат ёки ҳукуматнинг маҳаллий органи бюджетидан маош оладиган ҳар бир киши давлат хизматчиси (government employee) ёки ижтимоий сектор хизматчиси (public employee) ҳисобланади. Бинобарин, америка адабиётида кўп учрайдиган «фуқаролик хизмати» («civil service»), «оммавий хизмат» («public service»), «ҳукумат хизмати» («government service») атамалари кўпинча синоним сифатида ишлатилади.\nБуюк Британияда барча давлат хизматчилари тоифа ва гуруҳларга бўлинган бўлиб, уларда давлат хизмати асослари 1850 – 1870-йиллардаёқ яратилган. Давлат хизматига кириш учун очиқ танлов жорий этилган ва хизматчилар танлови тизимининг раҳбар органи сифатида бошқа маъмурий органлардан мустақил бўлган Фуқаролик хизмати комиссияси таъсис қилинган эди.\nБуюк Британияда давлат фуқаролик хизматини ташкил этишда ходимларни танлаб олиш тизими мамлакатнинг етакчи университетлари дастурлари бўйича ёзма имтиҳон ва албатта суҳбат ўтказишни кўзда тутади. Катта хизматчилар (7-дан 1-тоифага қадар) ва айрим номзодлар Фуқаролик хизмати комиссияси томонидан танланади. Бунинг учун ёзма имтиҳон ва суҳбатлар ўтказилади. Сўнгги вақтларда, хусусан олиймақом хизматчиларни лавозимига тайинлашда оғзаки суҳбатлар афзал кўрилмоқда. Ушбу лавозимларни эгаллаш учун имтиҳон ва суҳбатлар одатда амалдорлар элитасининг асосий қисмини етказиб берадиган Оксфорд ва Кембриж университетлари дастурлари бўйича ўтказилади. Танловдан ўтганлар лавозимни эгаллаш учун комиссиядан хизмат гувоҳномасини олади. Улар умрбод (пенсия ёшига етгунга қадар) хизматчи бўлиб қолади. Уларга иш билан бандлик кафолатланади, олдиндан истеъфога чиқиш ва ишдан бўшатишлар жуда кам. Олий гуруҳ хизматчиси лавозимларига тайинлаш фуқаролик хизмати вазири томонидан, бошқа лавозимларга тайинлаш эса тегишли вазирликлар томонидан амалга оширилади, улар 1991 йилдан бошлаб қуйи тоифа хизматчиларини Фуқаролик хизмати комиссияси назоратида танлаб келмоқда. Буюк Британияда кадрларни жалб қилиш тизими инсоннинг нафақат зарур билимга эга бўлиши, балки муаммони ечишда ижодий қобилиятга асосланиши билан ҳам характерланади. Уларда давлат хизматчиси юқори ақл, натижага эришиш ва одамлар билан мулоқот қилиш қобилиятига эга бўлиши зарур.\nГермания Федератив Республикасида «давлат хизмати» тушунчаси давлат муассасаларидаги барча ходимларни қамраб олади. Фақат бошқарув органлари ходимлари эмас, балки ўқитувчилар, судьялар, вазирлар, федерал банк дирекцияси аъзолари, шунингдек, полициячилар, ҳарбий хизматчилар, темирйўлчилар, почтачилар ва бошқалар ҳам давлат хизматчиси ҳисобланади.\nГФРда давлат хизмати мамлакатнинг Асосий қонуни (Grundgesetz) ва 1953 йилда (1985 йилда янги таҳрирда) қабул қилинган махсус қонун (Bundesbeamtengesetz) асосида тартибга солинади. Бўш лавозим тўғрисида номзодга махсус хабар берилади. Қонунга мувофиқ давлат хизматига қабул қилишда номзоднинг жинси, келиб чиқиши, ирқи, динидан қатъи назар қобилияти ва касбий ютуқларига асосланилиши керак.\nДавлат хизматчиларининг даражалари қуйидаги тоифаларга тоифага бўлинади:\nэнг паст (Einfacher Dienst);\nўрта (Mittlerer Dienst);\nюқори (Gehobener Dienst).\nШу ўринда таъкидлаш керакки, Германияда давлат хизмати, уни ўташ билан боғлиқ муносабатлар юқори даражада тартибга солинган. Қонунчиликда турли лавозимларга тайинлаш учун ёш даражалари ҳам белгиланган. Шунингдек, 1985 йилги қонунга мувофиқ қуйи даражадаги мансабдорларнинг давлат хизматига тайёргарлиги 6 ой давом этади, синов муддати 1 йил. Бу муддат узайтирилиши мумкин. Ўрта даражадаги амалдорларнинг тайёргарлиги камида 1 йил давом этади.\nТайёргарликдан сўнг имтиҳон топширилади. Синов муддати 2 йил. Имтиҳонни ўртача\nкўрсаткичдан юқори даражани қайд этган ходимлар учун 1 йилга, ҳатто 6 ойга қисқартириш мумкин. Қуйи даражадаги ходимлар, агар ўзларининг фазилати ва иш натижалари бўйича янги лавозимни эгаллашга лойиқлигини исботласа, ўрта даражадаги хизматга қабул қилиниши мумкин. Катта мансабдорларнинг тайёргарлик хизмати камида 3 йил давом этади. Имтиҳонни муваффақиятли топширгандан сўнг ходим 2,5 йиллик синов муддатини ўтайди. Ўрта даражадаги ходимлар, агар камида 4 йил ишлаган бўлса ва ушбу даражадаги ишга лойиқ бўлса, юқори даражага кўтарилиши мумкин. Янги лавозим билан танишиш камида 3 йил давом этади, ундан сўнг имтиҳон топширилади. Давлат хизматини ўташ билан боғлиқ барча жараёнлар Федерал кадрлар қўмитаси томонидан назорат қилинади.\nМамлакатимизда давлат хизматини тартибга солишга қаратилган «Давлат фуқаролик хизмати тўғрисида»ги қонун лойиҳаси ишлаб чиқилган бўлиб, ҳали қабул қилинмаган. Юқоридаги давлатлар амалиётини умумлаштирган ҳолда мазкур лойиҳани такомиллаштириш учун қуйидагиларни тавсия қиламиз.\nБиринчидан, лойиҳанинг 5-моддасида принциплар доирасини «мажбурий касбий ривожланиш ва босқичма-босқич ўсиш» принципи билан тўлдириш. Бу шуни англатадики, лавозими кўтарилиши учун мансабдор ўз малакасини ошириши шарт, бу махсус имтиҳон ёки текширувдан ўтиш орқали тасдиқланади. Босқичма-босқич ўсиш деганда эса давлат хизматчиси барча лавозимлардан ўтиши кераклиги тушунилади, яъни ходимнинг бирданига юқори лавозимни эгаллашини чеклаш. Албатта, бунда ходимнинг малакаси, ишининг сифати, натижалари ҳисобга олиниши лозим.\nШунингдек, мазкур нормани «давлат хизматига қабул қилиш ва лавозимга кўтарилишнинг шаффофлиги» принципи билан бойитсак мақсадга мувофиқ бўлади. Бугунги кунда жамият ва давлат ҳаётидаги барча жараёнларда очиқлик ва шаффофликни таъминлаш муҳим аҳамиятга эга.\nИккинчидан, давлат лавозимларининг гуруҳ ва категориялари бўйича кейинги лавозимга кўтарилишда малака имтиҳонларини топшириш ва суҳбатдан ўтиш жараёнида ривожланган давлатлар университетларининг дастурлари, хусусан Буюк Британия тажрибаси инобатга олиниши тавсия этилади.\nУчинчидан, лойиҳанинг 25-моддаси биринчи қисмида келтирилган «давлат фуқаролик хизматига давлат лавозимларини эгаллашда малака ва бошқа талабларга жавоб берадиган Ўзбекистон фуқаролари қабул қилиниши мумкин» деган жумлани янада аниқлаштириш тавсия этилади (Буюк Британия, АҚШ, Франция тажрибасида мавжуд амалиёт). Бунда барча тоифадаги давлат хизматчиларига қўйилган талаблар қонуннинг ўзида белгиланиши керак, яъни бошқа қонун ҳужжатига ҳавола қилинмаслиги лозим.\n«Давлат бошқаруви ҳуқуқи» йўналиши


Мьянмада ўн минглаб одам давлат тўнтаришига қарши норозилик намойишига чиқди\nМьянмадаги норозилик намойиши иштирокчилари, 2021 йил 7 феврали\nМьянмада 7 февраль куни ўн минглаб одам яқиндаги ҳарбий тўнтаришни қоралаб ва мамлакатнинг феълан лидери бўлган Аун Сан Су Чжининг озод этилишини талаб қилиб, норозилик намойишига чиқди. Бу мамлакатда 2007 йили содир бўлган “заъфарон инқилоби”дан кейинги энг йирик акциядир.\nҲарбий тўнтаришга қарши йирик норозилик чиқишларининг иккинчи кунида Мьянманинг энг йирик шаҳри бўлган Янгонда намойишчилар қизил кўйлакларда бўлиб, қўлларига қизил байроқ ва пуфаклар кўтариб олгандилар. Қизил ранг Аун Сан Су Чжи бошчилигидаги “Демократия учун миллий лига” партиясининг тимсоли бўлиб ҳисобланади.\nНамойишчилар “Биз ҳарбий диктатурани истамаймиз!”, “Биз демократия истаймиз!” каби шиорларни ҳайқириб борганлар.\nМьянмада ҳарбийлар 1 февраль тонгида ҳокимиятни эгаллаб олишганди. Бу эса, таҳлилчиларга кўра, шунингсиз ҳам мамлакатнинг демократияга ўтиш жараёнини тўхтатиб қўйди. Бу мамлакатдаги воқеалар халқаро ҳамжамият томонидан қораланди.\nЖанубий-Шарқий Осиёда жойлашган Мьянмада 50 йил давомида иқтидорда бўлиб келган ҳарбийлар 2015 йили ҳокимият Су Чжи қўлига ўтганидан кейин ҳам сезиларли даражада сиёсий ва иқтисодий қудратга эга бўлиб келганлар.


ҲАЛҚ ДЕПУТАТЛАРИ ПАСТДАРҒОМ ТУМАН КЕНГАШИНИНГ НАВБАТДАГИ ЙИҒИЛИШИ БЎЛИБ ЎТДИ\nSat, 29/12/2018 - 19:27\n26 декабрь куни ҳалк депутатлари пастдарғом туман кенгашининг эллик биринчи сессияси бўлиб утди. Туман ҳокимининг ўринбосарлари , корхона ва ташкилотлар раҳбарлари хам иштирок этган сессияни туман кенгашининг раиси Б. Садуллаев бошқариб борди.\nБатафсил ҲАЛҚ ДЕПУТАТЛАРИ ПАСТДАРҒОМ ТУМАН КЕНГАШИНИНГ НАВБАТДАГИ ЙИҒИЛИШИ БЎЛИБ ЎТДИ\nПастдарғомда янги йил кайфияти!\nWed, 26/12/2018 - 03:12\nЯнги йил Пастдарғомда\nҳар йилгидан ўзгача ва кўтаринки руҳда нишонланади\nБунинг учун туман ҳокимлигидан томонидан барча чоралар кўрилмоқда. Хусусан, Жума шаҳри ҳамда Гўзалкент қўрғонидаги Ёшлар боғида (парк) Янги йил арчалари ўрнатилиб, байрамга мос тарзда безатилди. Жума шаҳридаги арчанинг баландлиги 13,5 метр (эни 6 метр), Гўзалкент қўрғонидаги арчанинг баландлиги эса 12 метр (эни 4 метр)ни ташкил қилади.\nУшбу иккита арчани ўрнатиш ва безаш ишлари учун туман бюжетидан қирқ уч миллион саккиз юз эллик саккиз минг сўм маблағ ажратилди.\nШунингдек, Жума шаҳридаги Ҳамид Олимжон, Султон Урдашев ҳамда Амир Темур кўчалари, Чархин-Каттақўрғон йўналишида жойлашган барча корхона, ташкилот ва муассасалар байрамона руҳда безатилмоқда.\nЯнги йил шукуҳини таъминлаш учун бу кўчаларда байрам қаҳрамонлари кўринишидаги 100 дан ортиқ 100 дан ортиқ конструкциялар ўрнатилди.\nТурли концерт ва байрам дастурилар давомида ота-оналар ва болажонларга байрам кайфияти улашилади. Бундан ташқари, ота-она қаровисиз қолган болалар, шунингдек ижтимоий ҳимояга муҳтож оилалар фарзандлари учун Янги йил байрам тадбири ташкил этилиб, Ўзбекистон Республикаси Президенти номидан совғалар берилади.\nБатафсил Пастдарғомда янги йил кайфияти!\nНОГИРОН ФУҚАРОЛАРГА ЯНГИ УЙ-ЖОЙЛАР ТОПШИРИЛДИ\nSat, 15/12/2018 - 13:07\nПастдаргом туманининг «Янгиобод» МФЙда 13 нафар ногирон фукароларга намунавий лойхалар асосида курилган Уй-жойлар топширилди\nБатафсил НОГИРОН ФУҚАРОЛАРГА ЯНГИ УЙ-ЖОЙЛАР ТОПШИРИЛДИ\n"Бахт" маънавий-маърифий тадбирлар масканида 3 декабрь -\nБатафсил НОГИРОНЛИГИ БЎЛГАН ШАХСЛАРГА МОДДИЙ-МАЪНАВИЙ КЎМАК БЕРИЛМОҚДА\nMon, 01/10/2018 - 16:02\nМамлакатимизнинг ижтимоий-иқтисодий ривожланишига салмоқли ҳисса қўшган пенсионерларни давлат томонидан ижтимоий қўллаб-қувватланишини янада кучайтириш, ҳар томонлама ғамхўрлик қилиш, фуқароларнинг давлат пенсия таъминоти тизимини изчил такомиллаштириш борасида қатор фармон ва қарорлар ишлаб чиқилган.\nБатафсил ORTIQCHA TO'LANGAN PENSIYA VA NAFAQALAR hisobdan chiqarildi\nPAXTANI KIM TERADI?\nThu, 27/09/2018 - 08:41\nТуманимизда мавжуд 1069 та фермер хўжаликлари далаларида яратилган "оқ олтин"дан 44720 тонналик юксак хирмон бунёд этиш кўзда тутилган. Бу йил табиат инжиқликлари боис экин ривожланиши кечикди. Ўз навбатида мавсум ҳар доимгидан кеч бошланиши кутиляпти. Тўғрироғи, шу йил 1 октябрдан бошлаб йиғим-теримга киришилади. Мавсумни қисқа ва уюшқоқлик билан якунлаш учун тайёргарлик ишлари қандай?\nБатафсил PAXTANI KIM TERADI?\nТумандошимизнинг навбатдаги жанги\nСайтдаги охирги маълумот киритилган сана: 27.09.2021


Купер Туркияга қарши ўртоқлик ўйини олдидан ўз фикрлари билан бўлишди (+фото) - 1 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июнь » 1 » Купер Туркияга қарши ўртоқлик ўйини олдидан ўз фикрлари билан бўлишди (+фото)\nЭктор Купер бошчилигидаги Ўзбекистон миллий терма жамоаси эртага Туркия терма жамоасига қарши ўртоқлик ўйини ўтказади. Бугун мазкур баҳс олдидан матбуот анжумани ташкил этилди. Матбуот анжуманида бош жамоа устозига Темурхўжа Абдухолиқов ҳамрохлик қилди.\n«Терма жамоа сафига янги жалб этилган футболчилар менда яхши таассурот қолдирмоқда. Улар машғулотларда яхши ҳаракат қилишмоқда. Терма жамоа ва клубдаги шарт-шароит, ҳолат ва талаблар ўзгача бўлади. Ишонаманки, янги футболчиларимиз миллий терма жамоага тез киришиб кетишади ва уларнинг барчаси бизга фойда келтиришади. Тез орада Жаҳон чемпионати саралаш баҳслари старт олади. Бу орада янги футболчиларни чақириш, уларга имконият беришга ҳаракат қиляпмиз. Айни дамда бошқа чизиқлар билан бир қаторда ҳимояда ҳам янгилар бор – Акромжон Комилов ҳамда Ҳожиакбар Алижонов. Биз мунтазам миллий чемпионат учрашувларини кузатиб борамиз ва ўйинчилар ҳаракатларини, бошқа номзод футболчилар ўйинларини ҳам кўриб, кузатиб, таққослаб борамиз. Биз учун энг муҳими – соф рақобат. Миллий терма жамоада ўйнашга ким лойиқ бўлса, ўша футболчи майдонга чиқади. Ким талабларга жавоб берса, яхши формада бўлса, ўша майдонга тушади. Агар спорт формаси жойида бўлмаса, унинг ўрнига бошқа бир ўйинчи чақирилади. Эртанги баҳсдаги рақиб – Туркия терма жамоаси ҳақида илиқ фиркларни билдира оламан. Уларнинг охирги ўйинларини кузатдим ва бу терма жамоа менда жуда яхши таассурот қолдирди. Ўртоқлик учрашувида энг муҳими ғалаба қозониш эмас. Барча чизиқларни кўриб олиш – асосий мақсад. Лекин барибир ишқибозлар ўз севимли жамоасидан чиройли ўйин ва голлар кутади. Эртанги рақиб жиддий. Ғалаба қозониш осон бўлмаслиги табиий. Лекин биз майдонга ғалаба учун чиқиб, бор маҳоратимизни ишга солишга уринамиз. Агар тартибли ўйин намойиш этсак ва бутун диққат-эътиборни бир мақсадга жамлаган ҳолда тўп сурсак – ғалаба қозонишимиз мумкин, албатта. Ҳужум чизиғида рақобат ҳозир олдингиндан ортди, ҳозир бизда олдингидан яхши ҳужумчилар бор, илгари таркибимизда у қадар яхши савиядаги ҳужумчилар йўқ эди, деб ўйламайман. Шунчаки, баъзи ўйинчилар олдин яхши спорт формасида эди, ҳозир бошқалари шундай вазиятда. Биз учун муҳими – номзод футболчилар ҳамиша яхши формада бўлишсин ва майдонда ўз маҳоратини намойиш этишсин, – дейди уругвайлик мутахассис.\n«Эртага бизни Туркия терма жамоасига қарши жуда қизиқарли учрашув кутиб турибди. Шахсан, мен учун бундай терма жамоага қарши ўйнаш жуда ҳам қизиқ. Терма жамоамизда соғлом рақобат мавжуд. Айниқса, ҳужум чизиғида ҳам мана охирги пайтларда номзод футболчилар сони ортиб, рақобат пайдо бўлди. Бу футболчилар учун ҳам, терма жамоамиз учун ҳам фойдали, деб ўйлайман. Эртага қизиқ ўйин бўлади. Биз ҳам учрашувга яхши ҳозирлик кўрдик. Эртага бутун Ўзбекистон халқини хушнуд этишга ҳаракат қиламиз, – дейди Темурхўжа Абдухолиқов.


''Элбоши йўли'' экспедицияси Туркистонга келди\nМустақилликнинг 30 йиллиги муносабати билан, Шамалғандан бошланган “Элбоши йўли” экспедицияси Туркистон шаҳрига етиб келди. Мақсад – ҚР Тўнғич Президенти, Элбоши Н. Назарбаевнинг ижодий ва сиёсий йўлини тарғиб қилиш, раҳнамо ҳаётидаги энг муҳим жойларга ташриф буюриш. Экспедиция таркибига “Эл умиди” ташаббусининг илғор ёшлари киритилди.\nДелегация Туркистонга келиб, 14-29 ёш оралиғидаги “Элбоши медали” лойиҳаси иштирокчилари билан учрашди. Ёш етакчилар ва заковатли ёшлар ўзаро фикр алмашиб, илм-фан, маданият ва бошқа соҳаларда муваффақиятга эришиш йўлларини муҳокама қилишди. Бугунги Туркистоннинг истиқболи ҳақида суҳбатлашиб, унинг равнақи Мустақилликнинг меваси эканлигини таъкидлашди.\nЭслатиб ўтамиз, Туркистон вилоятида 276 нафар ёш йигит-қиз “Элбоши медали” лойиҳасида иштирок этиб, бронза медалига сазовор бўлишган.\nЖорий йилда давлат таълим грантлари 54 медаль соҳибига топширилди. Шу кунларда минтақада амалга оширилаётган лойиҳага 565 нафар йигит-қиз жалб этилган. Уларнинг 222 нафари бронза, 17 – кумуш медалига даъвогар. Дастур ижросини таъминлашда 19 нафар мураббий, 1 минтақавий мувофиқлаштирувчи ва 1 таҳлилчи иштирок этмоқда.\nЭкспедиция аъзолари Туркистондаги зиёратгоҳларни оралаб, марҳумлар руҳига Қуръон бағишлашди.\n“Элбоши академияси”нинг расмий вакиласи Маржан Иманғалиеванинг айтишича, “Элбоши медали” совриндорлари ва “Эл умиди” лойиҳаси иштирокчиларининг кайфияти кўтаринки, ўзаро ижодий муносабатларни мустаҳкамлашди, бой таассуротларга эга бўлишди.\nТуркистон ва Шимкент шаҳарларидан сўнг делегация вакиллари Темиртау ва Нур-Султан шаҳарларига йўл олишади.\nВилоят ҳокимининг матбуот хизмати, 2021-10-29, 00:12 73\nАҳоли қўллаб-қувватламаса... 17\n4 минг одам шимолга кўчди 20\n''ALAMAN SPORTS 2021'' киберспорт финали ўтди 22\nИстиқлол раҳнамоси 48\nТуркистонлик спортчилар жаҳон чемпионатида 38


(1) Ҳаа. Мийм.\n(2) Очиқ-ойдин Китобга қасам.\n(3) Албатта, Биз уни муборак кечада нозил қилдик. Албатта, Биз огоҳлантиргувчи бўлдик.\n(Ушбу оятда зикр этилаётган, Қуръон нозил қилинган кеча муборак Рамазон ойининг кечаларидан бири бўлмиш «Лайлатул қадр»дир. Бу кеча, дунё тарихидаги энг муборак кечадир. Чунки, бу кечада Аллоҳ таолонинг охирги, баркамол ва бутун инсониятга қиёмат кунигача саодат йўлини кўрсатиб берувчи китоби туша бошлаган.)\n(4) Ўша(кеча)да ҳар бир ҳикматли иш ажратилиб, ҳал қилинур.\n(5) Биз томонимиздан бўлган амрга биноан. Албатта, Биз Пайғамбар юборгувчи бўлдик.\n(6) Бу, Роббинг томонидан (кўрсатилган) раҳматдир. Албатта, Унинг Ўзи ўта эшитгувчи, ўта билгувчи Зотдир.\n(7) У — осмонлару ернинг ва уларнинг орасидаги нарсаларнинг Роббидир. Гар ишонгувчи бўлсангиз.\n(8) Ундан ўзга ибодатга сазовор зот йўқ. У тирилтирур ва ўлдирур. У сизнинг Роббингиз ва ота-боболарингизнинг Роббидир.\n(9) Йўқ! Улар шак-шубҳада ўйнамоқдалар.\n(10) Бас, осмон аниқ тутунни келтирадиган кунни кут.\n(11) У, одамларни ўраб олур. Бу, аламли азобдир.\n(12) Эй Роббимиз! Биздан азобни кушойиш қил! Албатта, биз иймон келтиргувчидирмиз.\n(13) Уларга қаёқдан ҳам эслатма бўлсин. Ҳолбуки, уларга очиқ-ойдин Пайғамбар келган эди.\n(14) Сўнгра ундан юз ўгирдилар ва: «Бу — ўргатилган мажнун», дедилар.\n(15) Албатта, Биз азобни озгина кушойиш қилгувчимиз. Албатта, сизлар қайтгувчисизлар.\n(16) Катта ушлаш ила ушлаганимиз куни, албатта, Биз интиқом олгувчимиз.\n(Бу ушлаш ва интиқом олиш қиёмат кунидадир.)\n(17) Батаҳқиқ, улардан олдин Фиръавн қавмини синадик. Уларга карамли Пайғамбар келди.\n(18) «Сизлар менга Аллоҳнинг бандаларини беринглар. Албатта, мен сизларга ишончли Пайғамбарман.\n(19) Ва Аллоҳга мутакаббирлик қилманг. Албатта, мен сизга очиқ-ойдин ҳужжат келтирурман.\n(20) Ва, албатта, мен ўзимнинг Роббим ва сизнинг Роббингиздан мени тошбўрон қилишингиздан паноҳ сўрадим.\n(21) Ва агар менга иймон келтирмасангиз, мендан четланинг».\n(22) У Роббига: «Албатта, анавилар жиноятчи қавмдир», деб дуо қилди.\n(23) Бас, бандаларим ила кечаси юриб кет. Албатта, сиз изингиздан қувилурсиз.\n(Бани Исроилни олиб, кечаси Мисрдан чиқиб кет. Душман, албатта, сизларнинг изингиздан тушади.)\n(24) Ва денгизни сокин ҳолида қўй, албатта, улар ғарқ қилинадиган қўшиндир.\n(Дарҳақиқат, Фиръавн ва унинг аскарлари ҳам тўхтаб турган денгиз сари тушдилар. Ҳаммалари денгизда очилган йўлга тушиб бўлганларидан кейин шу дамгача иккига бўлиниб, сокин турган сув ҳаракатга келди ва уларни ғарқ қилди.)\n(25) Улар ортларидан қанчадан-қанча боғу роғларни ва булоқларни,\n(26) Экинзорларни ва яхши жойларни.\n(27) Ва ўзлари ичида маза қилаётган нозу неъматларни қолдирдилар.\n(28) Мана шундай! Биз у(нарса)ларни бошқа қавмларга мерос қилиб бердик.\n(29) Бас, уларга осмон ҳам, ер ҳам йиғламади ва улар муҳлат берилганлардан ҳам бўлмадилар.\n(30) Батаҳқиқ, Бани Исроилга хорловчи азобдан...\n(31) Фиръавндан нажот бердик. Албатта, у мутакаббир ва ҳаддидан ошганлардан эди.\n(Фиръавн ва қавмини ҳалок қилиш билан биз Бани Исроилни азобдан озод этдик. Улар унинг қавми қўл остида азоб чекар эдилар.)\n(32) Батаҳқиқ, Биз уларни билиб туриб, оламлар ичидан танлаб олдик.\n(33) Ва уларга оят(мўъжиза)лардан ичида очиқ-ойдин синов бор нарсаларни бердик.\n(Аллоҳ таоло Бани Исроилга турли оят-мўъжизалар юборди. Уларда синов бор эди.)\n(34) Албатта, анавилар дерлар:\n(35) «Биринчи ўлимимиздан бошқа ҳеч қандай ўлим йўқ ва биз қайта тирилтирилувчи эмасмиз.\n(36) Агар ростгўй бўлсангиз, ота-боболаримизни келтиринглар».\n(37) Улар яхшироқми ёки Туббаъ қавмию улардан олдин ўтганларми?! Биз уларни ҳалок қилдик. Албатта, улар жиноятчи бўлган эдилар.\n(«Туббаъ» Яман подшоҳларининг лақабидир. Араблар ичида уларнинг довруғи кенг тарқалган эди.)\n(38) Осмонлару ерни ва уларнинг орасидаги нарсаларни ўйнаб яратганимиз йўқ!\n(39) Биз уларни фақат ҳақ ила яратдик, лекин кўплари билмаслар.\n(40) Албатта, ажратиш куни барчалари учун белгиланган вақтдир.\n(«Ажратиш куни» қиёматнинг номларидан бири. У кунда ҳақ ботилдан, мўмин кофирдан, яхши ёмондан ажратилади. Шунинг учун ҳам «ажратиш куни» деб номланган. Ана ўша кун ҳамманинг қайта тирилиши ва тўпланиши учун белгиланган вақтдир.)\n(41) У кунда дўст дўстга бирон нарсада асқотмас ва уларга ёрдам ҳам берилмас.\n(42) Магар, кимга Аллоҳ раҳим қилсагина (ёрдам берилур). Албатта, У азийз ва ўта раҳимли Зотдир.\n(Азиз ва раҳимли сифати ила мўмин-мусулмон, тақводор бандаларига раҳм қилади, ёрдам беради.)\n(43) Албатта, Заққум дарахти...\n(44) Гуноҳкорнинг таомидир.\n(45) У, худди эритилган маъдандек, қоринларда қайнар.\n(46) Қайноқ сувнинг қайнаши каби.\n(Дўзахилар қоринлари очса, нима ейишади? Уларга қоринлари очганида таом учун Заққум дарахтининг меваси берилади. Заққум аччиқлиги ва заҳарлилиги билан оғизларда зарбулмасал бўлиб кетган. Ана ўша заҳар гуноҳкорларга таом бўлади, қоринларида эритилган маъдан, темир ёки мисдек ёхуд доғ қилинаётган ёғдек қайнаб туради. У худди сувдек қайнайди.)\n(47) Уни тутиб, жаҳиймнинг ўртасига судраб олиб боринглар!\n(48) Сўнгра боши устидан қайноқ сув азобини қуйинглар!\n(49) «Тотиб кўр! Албатта, сен ўзинг «азизу мукаррамсан!»\n(50) Албатта, бу сиз (бўлишида) шубҳа қилиб юрган нарсадир!»\n(51) Албатта, тақводорлар омонлик жойида...\n(52) Боғу роғлар ва булоқларда бўлурлар.\n(53) Улар шойи ипак киюрлар, бир-бирларига юзма-юз ҳолда (ўлтирурлар).\n(54) Ана шундай! Ва Биз уларни ҳури ийнларга уйлантирдик.\n(55) Улар у ерда омонлик ҳолларида турли меваларни чақирурлар.\n(56) Улар у ерда биринчи ўлимдан бошқа ўлимни тотмаслар. У зот уларни жаҳийм азобидан сақлар.\n(Яъни, тақводорлар бу дунёдан у дунёга ўтишда тотган ўлимдан бошқа ўлимни тотмайдилар, жаннатда абадий тирик қоладилар. Ҳамда Аллоҳ таоло уларни дўзах азобидан сақлайди.)\n(57) Бу, Роббингдан бўлган фазлдир. Ана шу улкан ютуқдир.\n(58) Бас, албатта, Биз у(Қуръон)ни сенинг тилинг ила осонлаштирдик. Шоядки, эсласалар.\n(59) Бас, кутиб тур. Улар ҳам кутгувчидирлар.


"Биз валюта бозори либераллашувининг биринчи қадамларини кузатмоқдамиз" — Иқтисодчи Юлий Юсупов билан интервью / Ўзбекистон янгиликлари, энг сўнгги хабарлар\nМулоҳаза 1 Шархлар 4868 кўрилди\n"Биз валюта бозори либераллашувининг биринчи қадамларини кузатмоқдамиз" — Иқтисодчи Юлий Юсупов билан интервью\nUZ24 сайти мустақил иқтисодчи Юлий Юсупов билан валюта курсларининг кўплиги самараси ва яқинда ҳукуматимиз томонидан қабул қилинган банкларга биржадан ташқари валюта бозорида хорижий валютани харид қилиш ва сотиш операцияларини бозор курси бўйича ўтказиш ҳуқуқини берган қарор ҳақида суҳбатлашди.\n— Сўнгги кунларда Интернет тармоқларида валюта бозорининг либераллашуви мақсадга мувофиқлигига оид баҳслар бўлмоқда. Бугунда экспертларнинг бир қисми ёқлаётган валюта курсларининг кўплиги сиёсати қанчалик самарали?\n— Валюта курсларининг кўплиги бу — Марказий банк миллий валютани айирбошлашни расман йўлга қўйиб, бироқ бу валютани исталган одамга эмас, фақат танланган “омади чопган”ларга сотишидир. Шунинг учун параллель равишда муқобил валюта алмаштиришлар пайдо бўлади, бунда хоҳловчилар валютани ким сотмоқчи бўлган бўлса, ўшандан олади. Яъни валюта айирбошланадиган жойлар битта эса, бир неча бўлади.\nМен қачондир Ўзбекистонда валюта курсларининг кўплиги тизимини жорий қилишни ёки шу тизимни сақлаб қолишни тавсия қилган бирор жиддий иқтисодчини танимайман. Мен 1996 ва 2008 йилларда конвертациянинг бекор қилинишига оид таҳлиллар ўтказилган бирор таҳлилий ҳужжатни ҳам кўрмаганман. Шунчаки бундай ҳужжатлар йўқ. Қарор эса оқибати ҳисобга олинмай, ўзбошимчалик билан қабул қилинган. Лекин миллий ва халқаро экспертлар, мамлакатда эркин конвертация чегараланган 1996 йилдан буён шаклланган бундай тизим бизнинг иқтисодиётимизга катта зарар эканини тасдиқлашдан чарчашмаяпти.\nМенга номаълум сабабларга кўра валюта алмашинув курсларининг кўплиги тизимини ёқлайдиган одамларга кўп бора аниқ ва оддий саволни берганман: бу тизимдан Ўзбекистон иқтисодиёти қандай фойда кўради, унинг афзаллиги нимада? Лекин бирор марта аниқ ва равшан, тушунарли жавобни ололмадим, десам ишонасизми? Муҳокамалар асосан, “мусаффо осмон, тинчлик”, иқтисодий ютуқлар (статистик маълумотларга таянилган) ёки “бундан ёмони бўлиши мумкин эди” деган мавзуларда бўлмоқда. Қандай қилиб валюта алмашинув курсларининг кўплиги тизими тинчликни, реал ва хаёлий ютуқларни таъминлаши ҳақда тушунтирилмайди.\nВалюта курсларининг кўплиги тизими ривожланаётган кўплаб мамлакатларда аввал (яъни 1960-70 йиллар) қўлланилган. Бунинг назарий томондан оқланган жиҳатлари ҳам бор: миллий валюта курсининг ошиши асбоб-ускуналарнинг импорти нархини тушириб юборади ва шу билан бирга саноатлаштиришга имкон беради. Лекин бу эскирган ҳолатдир, уни ҳаёт қонунлари рад этган, эндиликда ҳеч ким амалиётда қўлламайди.\n— Нега у иш бермайди?\n— Биринчидан, валюта алмашинув курсларининг кўплигини қўллаш иқтисодиётда бюрократия ролини ошириши фараз қилинади, бу эса коррупциянинг зўр манбаидир. Ҳозирда инвестициявий қарорларни ўзларининг катта маблағлари билан таваккал қилувчи хусусий тадбиркорлар эмас, балки конвертацияга имкон берувчи давлат амалдорлари қабул қиляпти.\nИккинчидан, валюта алмашинув курсларининг кўплиги тизими ички бозордаги рақобатни парчалайди: кимдир қулайроқ курс бўйича конвертация қилолади, кимдир эса йўқ. Ва рақобат жангида энг яхши товар ва хизматларни ишлаб чиқарувчилар эмас, балки конвертация имтиёзига эга бўлганлар ютиб чиқади. Натижада рақобатбардошликни, самарали тадбиркорларни бозордан ювиб кетадиган ғайритабиий селекция жой эгаллайди.\nУчинчидан, миллий валютанинг ошган курси экспортни дестимуллаштиради ва балки фақат импорт ўрнини босиш сиёсатида қўлланилиши мумкин. Бу нотўғри бўлиб, мамлакатнинг халқаро меҳнат тақсимотида қатнашишини чегаралайди.\nТўртинчидан, инвестицияни оширувчи стимуллар иш бермайди, чунки инвестицияга фақат арзон импорт асбоб-ускуналар етарли эмас. Бунга коррупциянинг юқори даражаси, тенг бўлмаган ўйин қоидалари, юқори маъмурий тўсиқлар, хуллас барча валюта курсларининг кўплиги тизимини келтириб чиқарадиганлар билан аралаштирилмаган мақбул инвестиция муҳити керак.\nБешинчидан, агар валюта курсида катта фарқ бўлса ва ҳукумат расмий конвертацияга имконни жиҳозлар импорти билан давомий чегараласа, бу инвестиция даражасини тезлатади. Лекин ушбу инвестициялар самарасиз бўлиб қолади, чунки инвесторлар жиҳозларни узоқ муддатли ишлаб чиқаришни яхшилаш учунгина эмас, балки конвертация учун сотиб олишади. Яъни инвестор ишлаб чиқаришга пул тикканидан даромад олмайди, балки конвертациянинг ўзидан олади. Натижада, харид қилинаётган жиҳозлар сифати ва улардан фойдаланиш имкониятлари “инвестор”ни энг охирги ўринда хавотирга солади. У сохта фирмалар орқали ҳеч кимга керакмас жиҳозларни “тийин”лар эвазига (арзимаган пулга) сотиб олади ва уни ўз юртида қимматга олади. Бу иши ортидан эса имтиёзли конвертацияга эга бўлади. Шунинг учун ҳам бу каби “инвестиция”лардан фойда кам (ёки ноль).\nКўриб чиқилаётган концепциянинг банкротлигини Ўзбекистон мисолида кўришимиз мумкин. Валюта алмашинув курсларининг кўплиги туфайли нвестиция фойдасига тақсимланган жуда катта ресурсларга қарамай, мамлакат ночор қолмоқда. Агар ЯИМ кўрсаткичи қандай ўзгарганини солиштирадиган бўлсак, масалан, 1990- ёки 2000 йиллар ўрталарида собиқ Иттифоқ ва Осиёнинг собиқ социалистик мамлакатлари орасида бизники энг ёмон позициялардан бирида турганини осон англаш мумкин. Ва бу “эътироф”нинг калити валюта курсларининг кўплигидир.\nСир эмаски, бугун дунёда мавжуд операция бўйича эркин конвертация йўқ бўлган давлат деярли қолмаган. Ҳамма аллақачон мавжуд операция бўйича конвертацияни чегаралаш бу – ўз иқтисодиётига болта уриш каби эканини тушуниб етган.\n— Марказий банкнинг хорижий валютани сотиб олиш ва сотиш операцияларини биржадан ташқари валюта бозорида ўтказиш тўғрисидаги, хусусий банкларга импортни амалга ошириш учун валютани бозор курсида юридик шахсларга сотишга рухсат бериш ҳақидаги сўнгги қарорини икки хил курснинг давлатимизда қонунийлаштирилиши деб аташ мумкинми? Бу қарор валюта либераллашуви йўлидаги одимлардан бирими?\n— Ҳа, шундай. Ҳукумат биринчи марта валютани эркин алмаштиришда қонунан сотиб олиш ва сотиш имкониятини тан олди. Бундан келиб чиқадики, “биржа” курси (пулни нақдсиз ҳисоб-китоб қилиш) қонунийлаштирилди. Мен ўйлайманки, бу мавжуд операция бўйича эркин конвертацияга кириладиган биринчи қадам бўлди. Келгусида эса 3 та “сценарий” бўлади деб тахмин қиламиз:\nРасмий курс тушиб кетади, балки хусусий банкларнинг валюта сотиш бўйича имкониятлари кенгаяди. Натижада, расмий ва бозор курси бир-бирига яқинлашади ва ягона алмашинув курси ўрнатилади. Бунда Марказий банк валютани хусусий банкларга эркин сотади ва бу энг отимал сценарийдир.\nВалюта алмашинув курсларининг кўплиги тизими қонунийлаштирилади ва бу тизим кўпга бормайди (ярим йилдан 1-2 йилгача). Лекин курс айирбошлашда аниқ муддатлар қўйилади. Бу унчалик яхши бўлмаган сценарийдир. Шахсан мен валюта бозорини либерализациялаш жараёнини чўзиш учун асос кўрмаяпман.\nВалюта алмашинув курсларининг кўплиги узоқ муддатга сақланиб қолади, шу каби бозор курси легаллашади, лекин бунда расмий ва бозор курси орасида сезиларли узилиш бўлади. Бу ёмон сценарийдир.\nУмид қиламанки, қабул қилинган қарорлар мавжуд операциялар ва курс алмашинувини унификациялаш эркин конвертация йўлидаги биринчи қадамдир.\n— Марказий банкнинг ушбу қарори ўзбек бизнеси ва ташқи савдода сифат белгиси бўладими? Тадбиркорлик фаолиятини енгиллаштирадими?\n— Албатта. Тадбиркорлар учун валюта курсига имконият жиддий равишда осонлашади, ташқи иқтисодий фаолиятда бюрократик ҳаражатлар қисқаради. Табиийки, тўғридан-тўғри импорт билан шуғулланмайдиган, бироқ импорт ресурсларни сотиб оладиган ҳамда тўғридан-тўғри экспорт қилмайдиган, лекин экспортбоп маҳсулотларни ишлаб чиқарадиган тадбиркорлар ҳаражати ҳам камаяди.\n— Эркин конвертацияга ўтаётган давлатнинг валюта заҳиралари етарлими?\n— Барчаси эркин конвертация қайси курс бўйича амалга оширилишига боғлиқ. Агар, масалан бир доллар 4 000 сўм бўлса, албатта, кам. Айтайлик, гўштнинг бир килограми 15 минг сўм, бунда унга бўлган талаб ошади (ҳамма арзон нарса сотиб олгиси келади), таклиф эса камаяди (ҳеч ким ўз молини арзон нархга сотгиси келмайди). Бундай ҳолда Марказий банкнинг валюта заҳираси тезда тамом бўлади. Миллий валюта курсини айирбошлаш барқарор бўлиши, яъни валюта бозоридаги талаб ва таклифнинг тенглиги таъминланиши керак (шунда Марказий банк курснинг бирдан спекуляциятив тебранишини бартараф қилиш учунгина ўз валютасини сарфлаши керак бўлмайди) ёки курс паст бўлиши (бунга шундай эришиладики, яъни Марказий банк валютани сотмайди, балки аксинча, сотиб олади, шу йўл билан валюта заҳирасини тўлдиради) лозим.\nКурс айирбошлашни бошқаришнинг мақбул сиёсати бу — санъат. Марказий банк бир вақтнинг ўзида кўплаб вазифа ва жиҳатларни ҳисобга олиши керак. Агар миллий валюта курси оширилса (доллар арзонлаштирилса), бунда валюта заҳиралари тугаб боради, маҳаллий ишлаб чиқарувчиларга зарар етади (экспорт қиммат, импорт эса арзон бўлади), агар миллий валюта курси камайтирилса (доллар қимматлаштирилса), унда инфляцияни "қиздириб юбориши" мумкин (импорт маҳсулотлар ва ресурслар қиммат бўлади) ва валюта кредитларини олган банкларга, тадбиркорларга зиён етади. Марказий банк бу масалада “олтин ўрталик”ни топиши зарур. Яна бир бошқа муҳим вазифа шуки, айирбошланадиган курснинг кескин кўтарилиши ёки камайишига йўл қўймаслик керак. Бу ташқи савдога зарар етказади.\nУмид қиламизки, Марказий банк ўз фаолиятини янги шароитларда қайтадан йўлга қўя олади ва ўз мажбуриятларини шараф билан бажара олади.\nокт 25 / 2019\nВалюта тушумини кечиктирган экспортёрларга жарима бўйича имтиёзлар белгиланди\n21 июл 2017, 13:02\nНахотки республикамизда сумму ва хорижий валюталар фаркини хеч курса сезиларли тарзда озайтириш йулини хеч курса Назарий тахлил килиб курсатаоладиган мутахассис топилмаса.\nАгар Америка бизга уруш эьлон килса кучли молиявий ва харбий салохиятга эга давлат деб\nтаслим булиб куяверамизми...\nЙук! Аксинча! Карши курашамиз!\nВа маглуб этамиз.\nШундай экан хар канча гигант\nсалохиятга эга булмасин\nхар кандай ташки молиявий сиёсатга ва ички муносабатга\nсамарали дош бераоладиган\nмолиявий механизм ишлаб чикилиши керак.\nХолат ижобий тус олмаса молиячилар маоши берилмаслиги керак.\nАхир ким нима учун маош оляпти.


Пенс Шимолий Кореянинг АҚШ танқидига муносабат билдирганини ижобий ҳодиса деб атади\n07 август 2020, Тошкент вақти: 09:22\nАҚШ вице президенти Майкл Пенс.\nАҚШ вице президенти Майкл Пенс "Шимолий Корея ядровий дастурни тўхтатиши шартлиги тўғрисидаги танқидларга муносабат билдирганининг ўзи ижобий ҳодиса", деб айтди.\nЖанубий ва Шимолий Корея ўртасидаги демилитиция қилинган ҳудудни бориб кўрганидан сўнг Пенс Японияга сафар қилди. Токиода у бош вазир Сингзо Абе билан учрашди.\nТокиода Пенсдан Шимолий Кореянинг БМТдаги элчиси ўринбосари Ким Ин Рё нутқига муносабат билдириш сўралди.\n"Менинг нуқтаи назаримча, улар нима деяётганларини тушунаётгани илҳом бағишлайди. Ўйлайманки, улар нафақат Қўшма Штатлар, балки, Япония, жанубий Корея, Хитой ва бошқ давлатларнинг ҳам чақириқларини қабул қилади”, деб айтди.\nКим Ин Рё душанба куни АҚШнинг ҳаракатлари Корея ярим оролидаги вазиятни издан чиқараётгани ҳамда минтақада исталган пайтда ядро уруши бошланиши мумкинлигини айтган эди.\nАввалроқ Пенс телевидения орқали қилган чиқишида БМТ тақиқига қарамай қанотли ракетларани синовдан ўткизаётган Шимолий Корея ҳақида гапирар экан:\n-Биз босим кўрсатишимиз керак. Қўшма Штатлар ва халқаро ҳамжамият Шимолий Корея бир неча авлод четлаб ўтиб келишга муваффақ бўлган дипломатик ва иқтисодий босимларни ўзида ҳис қилиши лозим,- деб айтган эди.


Евро-2020. Хорватияни юта олмаган Чехия пешқадамга айланиб олди\n18 июнь, 2021, 22:53\nТеглар:Европа Чемпионати | Евро-2020 | Хорватия | Чехия\nТомонлар муроса кўчасини танлади.\nЕвропа чемпионати 2-туридан ўрин олган Хорватия - Чехия учрашуви ўз ниҳоясига етди. Тенг курашлар остида кечган баҳс 1:1 ҳисобидаги дуранг билан якунланди.\nҲисоб 37-дақиқада Патрик Шик томонидан очилди. Пенальтидан аниқ зарба йўллаган ҳужумчи турнир тўпурарига айланиб олди. Унинг голига хорватлар Иван Перишичнинг 47-дақиқада берган аниқ зарбаси эвазига жавоб қайтаришга муваффақ бўлди.\nШундай қилиб, очколари сонини 4 тага етказиб олган чехлар пешқадамга айланиб олди. Хорватия эса мазкур мусобақадаги илк очкосини қўлга киритди.\nИван Перишич 47'\nЧемпионат Европы. Группа D 2-тур\nПатрик Шик 37'\nСтадион: Hampden Park 5607 томошабин\nБош ҳакам: Carlos del Cerro\nУчрашув якунланди. Хорватия - Чехия учрашувида ғолиб номи аниқланмади.\nПетковичнинг оёғини босиб олган Адам Гложек огоҳлантирилди. Хорватияда стандарт вазият.\nСўнгги дақиқаларни номинал меҳмонлар тўп назорати билан ўтказмоқда.\nХорватияликлар кетма-кет икки бурчак зарбасидан наф чиқара олмади.\nПеткович ҳисобни ўзгартириши мумкин эди. Аммо унинг қулай позициядан берган зарбаси йўлига ҳимоячи ғов бўлди.\nКовачич ўрнига Брозович майдонга туширилди.\nМодричнинг узатмасидан кейин жамоадошлари тўпни қабул қила олмади.\nЖарима майдонидан узоқ бўлмаган ҳудудда хорватлар стандартга эга бўлди.\nПеришичнинг узатмасидан кейин жарима майдони ичига кирган Петкович оширган тўпни дарвозабон ушлаб олди.\nФутболчилар чарчаб қолди ёки сўнгги 10 дақиқалик учун куч тўпламоқда.\nАйни пайтдаги Евро тўпурари Патрик Шик захирага олинди. Унинг ўрнига Михаэль Крменчик ўйинга қўшилди.\nНикола Влашичнинг жарима майдони ичидан берган зарбасига аниқлик етишмади.\nМодрич доимгидек тинмаяпти. Лука 35 ёшда!\nПеришичнинг жарима майдонига ошириб берган тўпини ҳимоячилар ўтказмади.\nЎйин темпи бироз пасайди. Томонлар эҳтиёткорликка урғу бермоқда.\nАлекс Крал жарима майдони ичида иккиланиб қолди. Ортдан етиб келган Модрич хавфни бартараф этди.\nЧехияда ўзгариш: Масопуст ҳамда Холеш ўрнига Крал ва Гложек ўйинга қўшилди.\nЖарима майдонига оширилган тўпни Шик боши билан дарвозага йўллади. Ноаниқ.\nНоминал меҳмонлар жарима майдони яқинида стандарт вазиятни қўлга киритди.\nИван Перишичнинг навбатдаги зарбаси ҳимоячилардан ўтмади.\nШунча хатоларга қарамай, кичик устунлик чехияликлар томонда бўлиб турибди.\nВладимир Цоуфаль оддий вазиятда тўпни йўқотди.\nТомаш Соучекнинг зарбасидан кейин тўп устун ёнгинасидан ўтиб кетди.\nГвардиолга нисбатан қўполлик ишлатган Масопуст огоҳлантирилди.\nЧехияликлар иккинчи таймда умуман ўзларига ўхшамаяпти. Хатолар сони ортиб кетди.\nГООООООООЛ! Хорватия ҳисобни тенглаштирди!\nЎнг қанотдан ёриб кирган Перишич кучли зарбаси билан дарвозани ишғол этди.\nПатрик Шикнинг зарбасидан кейин тўп тўсин юқорисидан ўтиб кетди.\nЖарима майдони остонасида Ковачич рақибига нисбатан қўполлик ишлатди. Чехияда қулай имконият.\nВрсалько билан тўқнашиб кетган Янктога тиббий ёрдам кўрсатилмоқда.\nБиринчи бўлимдаги тўхталишлар учун 3 дақиқа компенсация қилинди.\nКрамаричнинг жарима майдони ташқарисидан берган зарбасини Вацлик ушлаб олди.\nХорватияликларнинг ҳужумларига кескинлик етишмаяпти. "Найзанинг учи" йўқ.\nЖарима майдони марказига оширилган тўпни Вацлик эгаллаб олди.\nХорватлардан дарҳол "ответ"! Бирга-бир вазиятга чиқиб борган Анте Ребич мўлжалда адашди.\nГОООООООООЛ! Учрашувда ҳисоб очилди!\nЎзидан чап томонга кучли зарба берган Патрик Шик дарвозабонни ожиз қолдирди.\nКамига, Деян Ловренга сариқ карточка кўрсатилди.\nВАРни ўз кўзлари билан кўрган ҳакам 11 метрлик нуқтага ишора қилди.\nИккинчи қаватдаги тўп учун курашда Ловрен тирсаги билан рақиб юзига беихтиёр зарба бериб юборди. Футболчи майдонда ётибди.\nЎйин ўртача темпда давом этмоқда.\nТўп назорати бўйича устунлик Модрич жамоадошлари томонда бўлиб турибди.\nГвардиол жарима майдони ичида йиқилди. Ҳакам унга ишонмади.\nХовратларнинг яхши ўйланган комбинациясини Перишич зарба билан якунлади. Дарвозабон ўз ўрнида.\nВацликнинг зарбасидан кейин тўп Анте Ребичга тегиб майдонни тарк этди.\nКатта тезликда тўпга базўр улгурган Масопуст офсайдда қолиб кетган экан. Ҳакам ўйинни тўхтатди.\nМеҳмонлар қулай имкониятни кўкка совурди. Патрик Шик яқин масофадан зарба йўллай олмади.\nЗлатко Далич шогирдлари рақиб жарима майдони атрофида узатмалар билан хавфни ушлаб турибди.\nМасопуст ўйиндан ташқари ҳолатда қолиб кетди. Хорватлар тўпни ўйинга киритади.\nЯнктонинг жарима майдони ичидан берган зарбасига аниқлик етишмади.\nЎйин тенг курашлар остида давом этмоқда. Энди ташаббус бир томоннинг ўзидагина эмас.\nКутилмаганда тўп қаршисида пайдо бўлган Деян Ловрен ноаниқ зарба йўллади.\nЖарима майдонига яқин ҳудудда Ребичга нисбатан қоида бузилди. Яхши стандарт вазият хорватларда.\nЖарима майдонига оширилган тўпга Ребич бироз ета олмади. Ҳимоячи тўпни майдон ташқарисига чиқариб юборди.\nНоминал меҳмонлар тўп назоратини ўзларида ушлаб турибди.\nСоучекнинг бош билан йўллаган зарбаси тўсин юқорисидан ўтиб кетди. Ёмон эмас.\nЧехлар дастлабки дақиқалардан фаоллик намойиш этмоқда. Вида ҳимояда ишончли ҳаракат қиляпти.\n"Евро-2020"нинг энг чиройли голи эълон қилинди (видео)


Эринг сочингни силасаю, бошқа бировни ўйласа… (хаётий воқеа)\nKo'rildi: 457 Qo'shildi: 28-11-16\nЭринг сочингни силасаю, бошқа бировни ўйласа, сени қучган қўллари билан бошқани ҳам қучаётганини сезиб турсанг бундан оғири йўқ. Аммо мен эримни телбаларча ўзимни унутиб севардим. Унинг хиёнат кўчасига мўралаганини сезсамда, буни билмасликка олардим. Йўқ, йўқ бу сиз ўйлагандек тўғри йўл эмас. Балки сиз хиёнаткорсиз, менинг туйғуларимни оёқости қилаяпсиз деб жанжал қилганимда юз чандон енгил эди. Иккимиз ҳам биладиган бу ҳақиқатни бошқалардан сир тутиб сизни ҳам ўзимни ҳам авайладим. Дугоналарим ўргатганидек, ўзимни ўзгартириб, пардозни кўпайтириш, ҳар турли либосларга бурканиш қўлимдан келмасди. Менга сизнинг кўнглингиз керак эди. Дастлаб ишларим кўпайди деб баҳона қилдингиз, кейин телефонда пичирлаб гаплашадиган бўлдингиз. Мен нимага кеч келаяпсиз деб сўрамадим. Сиз айтадиган ёлғонни олдиндан тахмин қилиш қийин эмасди. Сизнинг уйқу аралаш ўша аёлнинг номини айтиб юборишингиз эса мени эсдан оғдириб юборай дерди. Фақатгина фарзандларим мени яшашга мажбурлигимни эслатиб турарди. Улар билан овунардим, сиз билан аҳил ўтган дамларимиз хотираси қалбимда милтиллабгина умид бериб турарди.Йўғингизда кўйлагингизни қучоқлаб йиғлаб хумордан чиқардим. Сиздан нафратлансам эҳтимол яшашим осонлашармиди, йўғе нималар деяпман мен аллақачон яшамай қўйганман. Фақат тирик юрибман. Болаларимнинг камолини кўриш, сизнинг меҳрингиз тушган ўша аёлнинг қучоғидан тортиб эмас, ихтиёрингиз билан қайтишингизни кутиб кун ўтказаяпман. Атрофдагилар худди маликалардек яшайсиз, сизга маза деб ҳавас қилишади. Ҳа, яшашим ҳеч бир маликаникидан кам эмас. Фақат ўз шаҳзодасини канизакларга бериб қўйган, айёрлик ва макрни билмайдиган бўшгина маликаман.Ҳақиқатдан менда ҳамма нарса бор: данғиллама уй, машина, ўзим истаганча пул берасиз. Лекин буларнинг ҳеч бири кемтик кўнглимни тўлдира олмайди. Ишда ҳам уйда ҳам ўзимни бахтли кўрсатишга уринганим сари ўзимни нотабиий ҳис қиламан.Ёлғиз қолсам, хаёлларга берилиб ўтираверсам. Фақат хаёлдагина ўзим истаганча бахтли яшашим, сохта табассум қилмаслигим, эримнинг менга кун сари ортиб кетаётган хушомадларига жаҳлим чиқаётганини очиқ айтишим мумкин эди.\nСизнинг кўнглингизга қараб, учинчи одамнинг чиқиб кетишини шунчаки кутиб хато қилган эканман. Сиз учун, ўзимнинг бахтим учун курашишим керак экан.\n-Тоққа қор чиройли ёғадида, дам олиш куни дўстларим билан тоққа борамиз- сизнинг кайфиятингиз чоғ эди. Мен сизнинг у ерга ким билан бирга боришингизни яхши билардим.\n— дада, мен ҳам сиз билан бирга борай- ўғлим сизга ялинди.\n— кейингни сафар оилавий борамиз болам, бу гал дўстларим кўп, машинага сиғмайсан.\nТез-тез ураётган юрагимнинг типирчилашидан ўзимни зўрға боссамда, сизга яхши бориб келинг дедим. Бир кўнглим ортингиздан изма из бор, уларни фош қилиб ташла, қачонгача ўзингни хор қилиб яшайсан дейди. Яна бир овоз эса қўй, ўзингни ерга уриб овора бўлма дейди.Ҳар икки овоз миямда айланавериб бошим оғриб кетди. Одатда, ўша билан бирга бўлган кунларингиз уйга камдан кам қўнғироқ қилардингиз. Бугун ҳам бизни тамомила эсдан чиқардингиз. Кечга яқинлашгани сари, юрагим ғаш бўлаверди. Ўзим қўнғироқ қилишга ботинолмадим. Мабодо қўнғироқ қилганимда ёнингизда аёл кишининг овози эшитилса ўзимни ўзим баттар қийнаган бўламан деб ўйладим. Сизга уч тўрт марта қўнғироқ қилган ўғлим телефонингиз ўчиқ деди. Кечки соат еттиларда эса қўл телефоним жиринглади. Сизнинг рақамингизни кўриб хурсанд бўлиб кетдим.\n— Синглим, бу телефон эгаси кимингиз бўлади? – қўнғироқ қилган киши эрим эмасди.\n— Эрим, қану у, нимага ўзи гаплашмаяпти?\n— Илтимос, фалон ердаги касалхонага тез етиб келинг.\nКасалхонага боргунча ҳам худодан сизнинг умрингизни тилаб бордим. Ахир аёл учун хиёнат қилса ҳам, урса ҳам сўкса ҳам эрининг бори яхши. Касалхонада эса мени мудҳиш хабар кутаётганди.\n— Бу мурдалар эр-хотин бўлса керак, иккаласи автоҳалокат туфайли ҳалок бўлишибди. Бечоралар, тоққа дам олгани боришган экан, бу киши сизга тегишли эмаску, барибир бир қарангчи?\nНафасим қисилиб, бўйнимнинг орқаси оғир тош осгандек қотиб қолди. Шифокор кўрсатган устига оқ мато ёпилган одамни очиб кўрдим. Очсам, ўша сиз билан менинг ўртамда турган чиройликкина жувон, юзининг бир тарафи таниб бўлмас даражада жароҳатланганди. Мен эса уни танидим. Ахир телефонингизда унинг суратини бир эмас, бир неча марта кўргандим.\n— У аёл киши, мана бунисини кўринг.\nҚўлларим қалтираб кетди. Ўзимни қўлга олиб чойшабни очдим, қизиқ ўша вақтда қандай қилиб ўзимни ташлаб юбормаганимга ҳалиям ҳайрон бўламан. Сизнинг жонсиз танангиз устида ҳам шаънингизни ўйлабмана.\n— Илтимос, эримнинг машинасида мана шу аёл бўлганини ҳеч қаерга ёзманглар, ҳеч ким бу ҳақида билмасин деб шифокорларга ёлбордим.\nМендан бошқа ҳеч ким сиз машинангизда аёл киши билан автоҳалокатга учраганингизни билмайди. Фақат менинг ғариб кўнглим, ҳали ҳануз сизни кутиб яшаяпти. Ҳеч қачон қайтмаслигингизга кўнолмаган юрак ўша хиёнаткорни унут деганим сари ҳар уришида сизнинг исмингизни айтиб тепаяпти. Совуқ ер сизни бағрига олганига бир йил бўлди. Лекин мен ҳамон сизни кутаяпман.


Тайёрланиши: Хамирни таёрлагач, у тингунича асосини тайёрлаб оламиз. Картошкани юпқа сомонча шаклида, пиёзни майда тўртбурчак шаклда тўғранг. Ҳаммасини катта идишга солинг ва зираворлардан сепинг, ўсимлик ёғи қўшиб, яхшилаб аралаштиринг. Хамирни олиб ёямиз ва тўртбурчак шаклда кесиб чиқамиз. Кесилган хамирчаларга асосни солиб чиқамиз ва четини ёпиштирамиз. Мантиқосқонни олиб ёғ суртиб чиқамиз ва хонимларни терамиз. Хонимлар устини ҳам ёғлаб, яна бир қават устидан хонимларни қўйиб чиқсангиз ҳам бўлади. Мантиқосқонни газга қўямиз ва ярим соат давомида пишириб оламиз.\nҚайласини тайёрлаймиз: Пиёзни майда тўғраб ёғ солинган товада қовуриб оламиз. Блендерда помидор, булғор қалампири ва саримсоқни майдалаймиз. Пиёз устидан аввал помидор пастаси, 2 дақиқадан сўнг эса помидорли аралашмани солиб, 10 дақиқа давомида қайнатамиз. Туз сепамиз, таъбга қараб сув қўшсангиз ҳам бўлади. Пишган хонимларни ёғланган тоғорачага териб чиқамиз: ҳар бир қават хонимнинг устидан помидорли қайла қуйиб чиқамиз. Тайёр хонимлар устини ёпиб, 30 дақиқага четга олиб қўямиз. Бу вақт мобайнида хоним қайлани ўзига шимиб олади ва янада мазалироқ таъмга киради.\nСўнг хонимларни ликопчага соламиз ва тўғралган пиёз ва шивит билан бирга дастурхонга тортамиз.\n🕔19:42, 26.02.2021 ✔4\n🕔20:17, 21.02.2021 ✔17\n🕔16:08, 12.02.2021 ✔33\n✔ 4 🕔 19:42, 26.02.2021\n✔ 17 🕔 20:17, 21.02.2021\n✔ 33 🕔 16:08, 12.02.2021\n✔ 61 🕔 12:37, 29.01.2021\n✔ 49 🕔 14:01, 25.01.2021


Template #32 (by admin)\nУшбу мақолада ҳукумат қарори ёки бошқа қонуности ҳужжатлардаги масалаларни муҳокама қилишдан йироқ бўлган ҳолда, «Автотест» томонидан шартномаларга киритилган бандлар ҳақида маълумот бермоқчимиз.\nМаълумки, Ўзбекистон Республикаси Фуқаролик кодекси ва Ўзбекистон Республикасининг «Хўжалик юритувчи субъектлар фаолиятининг шартномавий-ҳуқуқий базаси тўғрисида»ги қонунида шартномалар тузишнинг эркинлиги ва тенг ҳуқуқлилиги белгилаб қўйилган. Шартноманинг шартлари тарафларнинг хоҳиши билан белгиланади.\nШу ўринда Вазирлар Маҳкамасининг қарорида номи зикр этилган «Avtotest Report» МЧЖ эмас, балки «Avtotest Report» МЧЖ ва Анна Извекова исмли жисмоний шахс таъсисчилигида очилган «Avtotest Sirg’ali» МЧЖ томонидан мижозларга тақдим этилаётган шартнома шартларига диққатни қаратсак:\n1. «Avtotest Toshkent» МЧЖ томонидан таклиф қилинаётган шартномада «тўланган пул қайтарилмайди» деган банд ҳам киритиб қўйилган.\nАйтайлик, ўқиш учун пулни тўлаб, токи малака ошириш бошлангунга қадар ўша мижоз автотранспорт воситасини сотиб юборса ёки юридик шахс тугатилса, бошқача айтганда «Автотест» берадиган сертификатга эҳтиёжи бўлмаса ҳам, тўланган пулни қайтара олмайди. Хатга тушдинг - ўтга тушдинг, деганларидек, бу вазиятда юридик шахс «пулга тушиб» қолади.\nШартномадаги «тўланган пул қайтарилмайди» қоидасининг энг қизиқ томони, айтайлик маълум муддат ўтиб Вазирлар Маҳкамаси ўз қарорини ўзгартирса ҳамда юридик шахсларнинг сертификат олиш тартиби бутунлай бекор бўлса ҳам, гарчи ҳали малака ошириш бошланмаган ва «Автотест» мижоз учун ярим кун ҳам хизмат кўрсатмаган бўлса-да, лекин ҳисобига тушган пулларни қайтармайди.\n2.Шартномада (рус тилида) тингловчи 8 академик соат (4 пара) машғулотларда иштирок этмаган бўлса, ўқишдан четлатилиши белгиланган. Бундай вазиятда мижоз қайтадан пул тўлаб, ҳайдовчисини малака ошириш курсларида бошидан ўқитишга мажбур бўлади.\nШартноманинг бошқа бир бандида малака ошириш курси бошлангач, тингловчи икки кун ичида ўқишга келмаса, тингловчилар сафидан чиқарилиши ва курсларга қўйилмаслиги белгиланган.\nБироқ, шартномада тингловчи дарсга узрли сабабларга кўра кела олмаса, истисно қилиниши ҳақида қоида кўрсатилмаган.\nБундан чиқди, юридик шахс ҳайдовчисининг малака ошириш даврида касал бўлишга, (худо кўрсатмасину) яқин қариндошларидан бирортаси вафот этиб қолса, унинг таъзиясида иштирок этишга ёки бошқа кечиктириб бўлмайдиган ҳаётий заруратларини амалга оширишга ҳаққи йўқ. Чунки, ҳар қандай узрли сабабни «Автотест» тан олмайди.\nАслида «Автотест» дастлабки шартномаларида «8 соат дарсга келмаса, хоҳ у сабабли бўлсин, хоҳ у сабабсиз бўлсин, барибир ўқишдан четлатилади» деган қоида мавжуд эди. Кейинчалик, шартномани бироз таҳрирлаб, сабабларга оид қисмини чиқариб ташлашган, лекин бу шунчаки юридик ҳийла ҳисобланади. Яъни, шартноманинг ҳозирги ҳолатида ҳам узрли сабаблар тан олинмайди, бу кўрсатилмаган.\nҲурматли корхона, муассаса ва ташкилотлар!\nКелгусида «Avtotest Sirg’ali» ва бошқа ҳудудий МЧЖлар билан шартномани тузишда, шартноманинг бир тарафи сифатида эркин эканлигингизни унутманг. Гарчи Вазирлар Маҳкамаси қарорида малака ошириш сертификати олиш мажбурият сифатида белгиланган бўлса-да, лекин қандай шартлардаги шартнома асосида ўқишингиз кераклиги ёзиб қўйилмаган. Шартномаларни синчиклаб ўқиб чиқинг, агар Сизга маъқул келмайдиган қисми бўлса, унда расман ёзма равишда «Автотест»га мурожаат қилинг. Ўзини ҳурмат қилган компания албатта мижозлари билан ҳисоблашишга мажбур.\nАгар ўзгартирмасачи..?! Унда билмадик, 1 июндан бошлаб жарима тўлашга мажбур бўласиз, шекилли. Ёки маъмурий ишлар бўйича одил судлар «Автотест» билан ёзишмаларингизни, компания фақат ўз манфаатлари кўзланган шартнома шартларини ўзгартиришга рози бўлмаганлигини, бунинг натижасида шартнома тузилмаганлигини узрли сабаб деб топармикин, буниси бизга қоронғи.


АҚШнинг Флорида штатидаги концертда номаълум эркак хонандага қарата ўт очди\nДобавлено: 11.06.2016, 10:39\nАҚШнинг Флорида штатида бўлиб ўтган концертдан кейин номаълум эркак хонандага қарата ўқ узган, кейин эса ўзини отиб ўлдирган, деб хабар берди “Lenta.ru” нашри.\nВоқеа Орландода, 10 июнь куни кечқурун бўлиб ўтган. Кристина Гримми ва Before You Exit мусиқа гуруҳи аъзолари концертдан кейин томошабинларга дастхат тарқатаётганда номаълум эркак Кристина Гриммига қарата ўқ узган.\nКристина Гриммининг акаси ўқ узган эркакни тутишга ҳаракат қилган, шунда жиноятчи ўзини отиб, воқеа жойида ҳалок бўлган. Хонанда оғир аҳволда касалхонага ётқизилган.\nПолиция берган маълумотга кўра, жиноятчининг иккита ўқ отар қуроли бўлган. Ҳозирча унинг шахси аниқланмаган, нима учун бу жиноятни амалга оширганига ойдинлик киритилмоқда. Отишма бўлган жойда 60 ортиқ одам бўлишига қарамай, ҳеч ким жабрланмаган.


«Ҳокимларни халқ сайлаши керак. Шу кунларга...\n24.09.2020 19:42 0 2228\nКичик бизнес ва хусусий тадбиркорлик — иқтисодиётнинг ўсиш нуқталаридан бири, аҳоли бандлигини таъминлашнинг катта манбаи. Шу боис мамлакатимизда бу соҳани ривожлантиришга алоҳида аҳамият қаратилмоқда. Президентнинг фармон ва қарорлари қабул қилиниб, барча зарур шароитлар яратиб берилди. Энди ҳокимлар ва сектор раҳбарлари ишни тўғри ташкил этиб, янги корхоналар очилиши, уларнинг яшовчанлиги, маҳсулотлари ҳажми, яратилган иш ўринлари бўйича натижа қилиши керак.\nЎзбекистон Республикаси Президентининг 2020 йил 1 майдаги қарорига асосан, ҳудудларни ижтимоий-иқтисодий ривожлантиришни рейтинг баҳолаш тизими жорий этилган эди. Шунга мувофиқ, биринчи марта туман ва шаҳарлардаги иқтисодий кўрсаткичлар, тадбиркорликни қўллаб-қувватлаш муҳити, инфратузилма ва мавжуд ресурслардан фойдаланиш даражаси ўрганилди. Таҳлиллар асосида улардаги тадбиркорлик ривожи ҳолати «яхши», «ўрта» ва «қониқарсиз» ҳудудларга ажратилди. Хусусан, 48 та туман ва шаҳардаги ҳолат «яхши», 119 тасида «ўрта» ҳамда 33 тасида «қониқарсиз» деб топилган.\nВидеоселектор йиғилишида ушбу таҳлиллар асосида жойлардаги муаммоларни ҳал этиш, кўрсаткичлари нисбатан паст бўлган ҳудудларга кўмаклашиш чоралари муҳокама қилинди.\nИқтисодий комплексга кирувчи вазирлик ва муассасалар «тадбиркорга хизмат қилувчи» ташкилотга айланиши зарурлиги таъкидланди. «Қониқарсиз» деб баҳоланган туман ва шаҳарларнинг салоҳиятини юзага чиқариш, «яхши» ҳудудларнинг тажрибасини оммалаштириш муҳимлиги қайд этилди.\nМутасаддиларга «қониқарсиз» деб баҳоланган туманларда муҳандислик коммуникацияларини яхшилаб, кичик саноат зонаси ташкил этиш, яйловларда чорвачилик, қоракўлчилик, йилқичиликни ривожлантириш, чегараолди савдо ва хизматларни кенгайтириш бўйича топшириқлар берилди.\nЯхши кўрсаткичларга эришган туман ва шаҳар ҳокимлари ҳамда уларнинг ўринбосарлари маошига 30 фоиз устама тайинланиб, аҳвол қониқарсиз бўлган ҳудудлар раҳбарларига жарима қўлланиши айтиб ўтилди.\n«Одамларимиз турмушини яхшилашга ҳаракат қилмаган раҳбар бир кун ҳам ишламайди», — деди Шавкат Мирзиёев.\n«Қониқарсиз» ҳамда «ўрта» деб баҳоланган туман ва шаҳарларда инқирозга қарши бошқарув тизими жорий этилиши белгиланди. Яъни, уларга раҳбарлик қилиш истагини билдирган ҳар қандай талабгор ҳудудни ривожлантириш дастурини маҳаллий кенгашларда ҳимоя қилиши мумкин. Халқ вакилларини ишонтира олган салоҳиятли кишилар бутун жамоаси билан туманга раҳбар этиб тайинланади.\n«Ҳокимларни халқ сайлаши керак. Шу кунларга барибир келамиз», — дея таъкидлади Президент.\nЙиғилишда янги корхоналар ташкил этиш, борларини қўллаб-қувватлаш масалалари кўриб чиқилди.\nЖорий йилнинг 8 ойида 60 мингдан зиёд янги кичик бизнес субъектлари фаолият бошлади. Уларнинг ҳар бири ўртача 38 миллион сўм солиқ тушумини таъминлаб, камида 2 тадан иш ўрни яратмоқда. Лекин 31 мингдан зиёд корхона фаолияти ҳалигача тикланмаган. Ўз бизнесини очиш ҳаракатидаги инсонлар ҳам жуда кўп.\nСавдо-саноат палатаси раҳбарлари ва Бизнес-омбудсман жойларга чиқиб, тадбиркорлик фаолиятини бошлашга халақит бераётган муаммоларни ҳал этиши, айниқса, ёшлар ва хотин-қизларнинг ташаббусларини рўёбга чиқаришга кўмаклашиши кераклиги таъкидланди.\n«Темир дафтар»га киритилган оилаларнинг тадбиркорлик лойиҳаларини молиялаштириш, банклар томонидан маблағ берилган, лекин хомашё, энергия ресурси ёки логистика каби сабабларга кўра тўхтаб қолган лойиҳаларни ишга тушириш бўйича топшириқлар берилди.\nТижорат банклари тадбиркорларнинг бизнесдаги натижаларига қараб уларга «имтиёзли хизматлар пакети»ни таклиф қилиши муҳимлиги айтилди.\nМаълумки, кичик бизнес ва маҳаллий ресурс солиқлари тўлиқ ҳудудлар ихтиёрида қолдирилмоқда. Яъни, ҳудудларнинг бюджет барқарорлиги, ривожланиши тадбиркорлик фаолияти билан бевосита боғлиқ.\nМасалан, Конимех туманида маҳаллий бюджетга солиқ тушумлари жорий йилнинг 8 ойида ўтган йилнинг мос даврига нисбатан 141 фоизга ошган. Пандемия даврида молиявий қийинчиликка дуч келган 20 та корхонага солиқ таътили берилиши натижасида 100 та иш ўрни сақлаб қолинган.\nДавлат солиқ қўмитасига барча вилоятларда ишни шундай ташкил этиб, маҳаллий бюджетларни мустаҳкамлаш юзасидан кўрсатма берилди.\nЙиғилишда бу йил кутилаётган бюджет тақчиллигини имкон қадар қисқартириш учун қўшимча тушумларни таъминлаш чора-тадбирлари муҳокама қилинди. Ҳудудларнинг солиқ салоҳиятини таҳлил қилиб, қўшимча даромадларни аниқлаш, бюджет ташкилотларининг пуллик хизматлардан даромадларини кўпайтириш ва бино-иншоотларидан самарали фойдаланиш муҳимлиги қайд этилди.\nОхирги 4 йилда бизнесни ривожлантириш учун яратилган имкониятлар натижасида кўплаб кичик корхоналар фаолияти кенгайган. Давлатимиз раҳбари бундай интилишларни рағбатлантириш, корхоналарни йириклашишга ундайдиган қулай муҳит яратиш зарурлигини таъкидлади.\nШу мақсадда, тадбиркорлик субъектларига берилаётган имтиёзларни табақалаштириш керак. Ўрта бизнес тоифасига кириши мумкин бўлган корхонани аниқлаб, Тадбиркорликни қўллаб-қувватлаш жамғармасидан мақсадли маблағлар ажратиш, маҳсулотини сертификатлаш, илм ва инновация харажатларини қисман қоплаб бериш каби чоралар орқали уларга кўмаклашиш муҳимлиги айтилди.\nВидеоселектор йиғилишида сўзга чиққан ҳокимлар тадбиркорликни ривожлантириш, қўшимча захираларни ишга солишга доир режаларини баён қилди.\nШавкат Мирзиёев видеоселектор ҳокимлар


Қирғизистонликлар Россиянинг «Жеруй» олтин конидаги шериклигини cўроқ остига олмоқда\nМанфаатдор томонлар ушбу битим юзасидан текширув ўтказишга чақирмоқдалар. Кўпчиликнинг фикрича, Россия мамлакатдаги иккинчи энг йирик олтин конини шунчаки ўзиники қилиб олган.\n17 март куни Талас вилоятида Россия назоратидаги «Жеруй» олтин конида ишлар бошлангани ҳақидаги эълон олдида турган икки қирғиз ишчиси. [Қирғизистон президенти администрацияси]\nБИШКЕК – Қирғизлар Москванинг Таласдаги «Жеруй» олтин конига киритган сармоясини шубҳа остига олар экан, ушбу битим Қирғизистон манфаатларини кўзлайдими ёки лойиҳани қўллаб-қувватлаётган Россия олигархлариними, деган саволни ўртага қўймоқда.\n17 март куни Россия президенти Владимир Путиннинг олтинни қайта ишловчи завод очилишини видео-алоқа орқали кузатиб боргани Кремлнинг бу лойиҳадаги иштирокини исботлаган.\nҚирғизистондаги иккинчи энг йирик кон бўлган «Жеруй»даги лойиҳага «Россия рекорд миқдорда инвестиция» киритган бўлиб, Путиннинг ваъдасига кўра, унинг ҳажми эксплуатация якунига қадар 600 миллион долларни ташкил этади.\nРоссиянинг «Альянc Груп» компанияси томонидан бошқариладиган завод ўтган йили ишга туширилиши керак эди, аммо аввалги ҳокимиятнинг ағдарилиши ва Қирғизистон президенти Садир Жапаровнинг президент этиб сайланишига олиб келган сиёсий тартибсизликлар вақтида ҳужумга учради.\nКремлда ўтирган Россия президенти Владимир Путин 17 март куни Қирғизистон олтин кони лойиҳасининг очилишига бағишланган видео-анжуман чоғида қарсак чалмоқда. [Кремл]\n17 март куни Талас вилоятидаги Россия назоратида бўлган «Жеруй» олтин конининг очилиш маросимида иштирок этаётган ишчилар ва мансабдорлар. [Қирғизистон президенти администрацияси]\nҲужум натижасида уюштирилган ёнғин компанияга 10 миллион доллардан зиёд зарар етказиб, қарийб 90 тонна олтин ва 25 тонна кумуш сақланадиган «Жеруй»да қазиб олиш ишларининг тўхташига олиб келди.\nБунинг натижасида йиллик олтин ишлаб чиқариш ҳажми 5,5 тоннани ташкил этиши кутилмоқда.\nАксинча, мамлакатдаги энг йирик олтин кони – Канада бошқарувидаги «Қумтор» бу йил 16 тонна олтин ишлаб чиқариши кутилмоқда.\nОлтин ва бошқа қазилма бойликлар Қирғизистоннинг қийин иқтисодий шароитида жуда муҳим аҳамиятга эга.\nПутин ушбу лойиҳани «икки халқ ўртасидаги дўстликни мустаҳкамлайди» деб мақтаган бўлса-да, кўпчилик манфаатдор томонлар Россия раҳбарининг бу сўзларига шубҳа билан қарамоқда.\nМосква сўнгги йилларда Хитойдан Марказий Осиёга, жумладан Қирғизистонга кириб келаётган миллиардлаб сармояларни кузатар экан, бу ердаги Россия компаниялари бор кучи билан рақобатлашишга интилмоқда.\nУшбу рақобат натижасида Қирғизистон иккита йирик манфаатпараст давлат ўртасида сиёсий футболга ўхшаш нарсага айланиб қолган.\n«Россия ва Хитой Марказий Осиёда таъсир кучига эга бўлиш учун яширин кураш олиб бормоқда», деган эди қирғизистонлик энергетика соҳаси таҳлилчиси Расул Умбеталиев 2019 йилда «The New York Times» газетасига берган интервьюсида.\nРоссия Қирғизистон билан тарихий алоқаларга эга бўлса-да, «русларнинг пули йўқ», деди у.\nХитой инвестициялари ҳам қирғизларни у қадар қувонтираётгани йўқ.\n2018 йил январ ойида хитойликлар модернизация қилган Бишкекдаги иссиқлик электростанцияси ишдан чиқиб, тўрт кун давомида пойтахт аҳолисини -20 даражали қаҳратонда совуқда қолдирган эди.\nҚирғизистон раҳбарлари 2020 йилда COVID-19 билан боғлиқ иқтисодий инқироз чоғида Хитойдан олинган улкан кредит юкини енгиллатишни сўраган, бунга жавобан хитойлик кредиторлар 2020 йилга мўлжалланган қарз тўлови муддатини тўрт йилга узайтириб берди, аммо 2 фоиз жарима қўллади.\nТалон-тарож қилиш имконияти\nТанқидчиларга кўра, Жеруй конидаги шериклик Россияга оғир иқтисодий шароитдан чиқиш ва Қирғизистон табиий ресурсларини талон-тарож қилишга имкон яратади.\n«Жеруй олтин кони ҳеч қачон Қирғизистонга насиб қилмайдиган ва Россия олигархларига оқиб кетадиган миллиардлаб АҚШ доллари деганидир. Чунки бу лойиҳада давлатимиз ҳеч қандай улушга эга эмас ва биз умуман компания бошқарувида иштирок этмаймиз», дейди Талас вилоятининг собиқ ҳокими Айбек Бузурманкулов.\nУнга кўра, 2015 йилда Жеруй конининг ҳуқуқларини қўлга киритган «Alliance Group» бунга Путиннинг босими билан эришган.\n«Бу ақл бовар қилмас вазият», дейди Бузурманкулов. У «келишув шартлари ва тафсилотларини ўрганиш учун махсус ҳукумат комиссиясини тузишга» чақирган.\n«Россия ҳукумати Жеруй конимизни деярли тортиб олди», дейди бишкеклик иқтисодчи Элмира Суранчиева.\n«Олтин кони расман хусусий компания тарафидан сотиб олинган бўлса-да, бу инвестор Россия ҳукуматига алоқадор», дейди у.\nПутин олтин кони конгломератининг очилиш маросимида қатнашиш билан лойиҳага алоқадорлигини намойиш этди, дейди у.\n«Деярли ҳеч қандай табиий ресурслари бўлмаган ночор давлат эканлигимизга қарамай, Россия Қирғизистонни биз учун умуман манфаатсиз бўлган шартларга кўнишга мажбурлагани аён», дейди Суранчиева. «Биз бундай қимматли ресурсни ҳимоя қилишимиз керак эди.»\n«Бу Марказий Осиёдаги кичик республикага босим ўтказиш ва Жеруй сингари жозибадор активларни олиб қўйиш учун етарли таъсир кучига эга Россия билан муносабатлардаги хатарларга ёрқин мисол бўла олади», деди у. «Натижада, Россияга қарамлигимиз янада кучайди».\nСуранчиева Қирғизистонда Москва учун манфаатли бўлган аввалги Россия лойиҳаларига эътибор қаратди.\n«2014 йилда Россиянинг «Газпром» компанияси Қирғизистоннинг «Қирғизгаз» операторини рамзий 1 доллар эвазига харид қилиб, мамлакатдаги барча газ қувурлари, газ тақсимлаш станциялари, ерости газ омборлари назоратини қўлга киритган», дейди у.\n1943 йилдан бери Қирғизистоннинг Иссиқкўлида торпедоларни синовдан ўтказаётган Россиянинг 954-сувости кемаларига қарши қуролларни синаш базаси, шунингдек, 1941 йилда барпо этилган Қант авиабазаси Россиянинг собиқ Совет республикаcидаги қаттиққўлликликларига мисол бўла олади.\n«Биз айрим фаоллар даъво қилаётганидек, суверенитетимизни йўқотмаяпмиз», дейди Суранчиева. «Уни аллақачон йўқотиб бўлганмиз.»\n[Мақолани тайёрлашга Канат Алтинбаев кўмаклашган.]\nБу Путиннинг шахсий бизнеси. У собиқ Совет республикаларидаги олтин конларини «Северсталь» АЖни бошқарувчи васийи Мордашов орқали назорат қилади!\nРоссия бу конни талон-тарож қилади\nРоссияни ҳайдаб чиқариш керак у ердан\nCOVID-19 инқирози Пекиннинг Марказий Осиёдаги манфаатлар доирасини кенгайтирди\nКузатувчиларга кўра, Пекиннинг минтақа бўйлаб ҳамкорлик ва ёрдам ваъдалари ниқобидаги хатти-ҳаракатлари унинг геосиёсий ва иқтисодий мақсадларигагина хизмат қилади.


АВТОМОБИЛЬ ЙЎЛЛАРИ ҚЎМИТАСИНИНГ 2021 ЙИЛДАГИ ФАОЛИЯТИ ТЎҒРИСИДА �\n323 15 Апрел, 2022 Чоп этиш Юклаб олиш (PDF 102 Kb)\n2021 ЙИЛДАГИ ФАОЛИЯТИ ТЎҒРИСИДА\nЎзбекистон Республикаси, Тошкент шаҳри, Мирзо Улуғбек тумани, Мустақиллик шоҳ кўчаси, 68-уй.\nАвтомобиль йўлларини эксплуатация қилиш\nАвтомобиль йўллари қўмитаси Ўзбекистон Республикаси Президентининг 2017 йил 14 февралдаги "Йўл хўжалигини бошқариш тизимини янада такомиллаштириш чора-тадбирлари тўғрисида"ги ПФ-4954-сон Фармонига асосан Автомобиль йўллари қуриш ва фойдаланиш давлат-акциядорлик компанияси ("Ўзавтойўл" ДАК) негизида ташкил этилган.\nЎзбекистон Республикаси Президентининг 2019 йил 1 февралдаги "Транспорт соҳасида давлат бошқаруви тизимини тубдан такомиллаштириш чора-тадбирлари тўғрисида"ги ПФ-5647-сон Фармонига асосан Ўзбекистон Республикаси Автомобиль йўллари давлат қўмитаси Ўзбекистон Республикаси Транспорт вазирлиги ҳузуридаги Автомобиль йўллари қўмитаси этиб қайта номланган ҳолда Транспорт вазирлиги таркибига киритилган.\nАвтомобиль йўллари қўмитаси автомобиль йўллари соҳасида махсус ваколатли орган бўлиб, умумий фойдаланишдаги автомобиль йўлларини лойиҳалаштириш, қуриш, реконструкция қилиш, таъмирлаш ва эксплуатация қилиш бўйича ишларнинг ягона буюртмачиси ҳисобланади.\nАвтомобиль йўллари қўмитаси ўз фаолиятида Ўзбекистон Республикаси Конституцияси ва қонунларига, Ўзбекистон Республикаси Олий Мажлиси палаталарининг қарорларига, Ўзбекистон Республикаси Президентининг фармонлари, қарорлари ва фармойишларига, Ўзбекистон Республикаси Вазирлар Маҳкамасининг қарорлари ва фармойишларига, Транспорт вазирлигининг қарорларига ҳамда Автомобиль йўллари қўмитаси Низомига амал қилади.\nАвтомобиль йўллари қўмитаси ўз вазифалари ва функцияларини амалга оширишда давлат ва хўжалик бошқаруви органлари, маҳаллий ижро этувчи ҳокимият органлари ва бошқа ташкилотлар билан ўзаро ҳамкорлик қилади.\nАвтомобиль йўллари қўмитасининг ўз ваколатлари доирасида қабул қилинган қарорлари давлат ва хўжалик бошқаруви органлари, маҳаллий давлат ҳокимияти органлари, шунингдек, хўжалик юритувчи субъектлар ва фуқаролар томонидан бажарилиши мажбурий ҳисобланади.\nЎзбекистон Республикаси Президентининг 2019 йил 9 декабрдаги\n"Йўл соҳасини бошқариш тизимини янада такомиллаштиришга оид чора-тадбирлар тўғрисида"ги ПҚ-4545-сонли қарори билан Автомобиль йўллари қўмитасининг ташкилий тузилмаси тасдиқланган.\nАвтомобиль йўллари қўмитасининг ташкилий тузилмасида:\n– Қорақалпоғистон Республикаси ва вилоятлар автомобиль йўллари бош бошқармалари;\n– "Қорақалпоғистон Республикаси, вилоятлар ва Тошкент шаҳри минтақавий йўлларга буюртмачи хизматлари" давлат унитар корхоналари;\n– Туман йўллардан фойдаланиш унитар корхоналари;\n– Йўллардан мунтазам фойдаланиш унитар корхоналари;\n– Кўприклардан фойдаланиш унитар корхоналари;\n– "Умумий фойдаланишдаги автомобиль йўлларини қуриш ва реконструкция қилиш дирекцияси" давлат унитар корхонаси;\n– "Ўзйўлбутлаш" Республика таъминот бошқармаси;\n– "Ўзйўлкўкаламзорлаштириш" унитар корхонаси;\n– "Ўзавтойўлбелги" давлат унитар корхонаси ва бошқа корхоналар мавжуд.\nАвтомобиль йўллари қўмитаси фаолиятининг\n2021 йилдаги асосий йўналишлари\nАвтомобиль йўллари қўмитаси томонидан 2021 йил давомида қуйидаги асосий йўналишларда ишлар олиб борилди:\nавтомобиль йўлларини қуриш, реконструкция қилиш, таъмирлаш\nва сақлаш сифати устидан назоратни амалга ошириш;\nавтомобиль йўллари соҳасида кадрларни тайёрлаш, қайта тайёрлаш\nва уларнинг малакасини ошириш, шу жумладан, чет элларда ўқув-амалиёт курслари ва семинарлар ташкил этиш;\nавтомобиль йўлларининг ҳудудий архитектура-бадиий тузилишига\nва ландшафт дизайнига тааллуқли замонавий ёндашувларни шакллантириш ҳамда амалга ошириш бўйича ягона давлат сиёсатини ўтказиш, автомобиль йўлларига туташ ҳудудларни кўкаламзорлаштириш тадбирлари ўтказилишини ташкил этиш;\nавтомобиль йўлларини лойиҳалаш соҳасидаги нормалар\nва стандартларга риоя этилишини таъминлаш;\n2021 йилда амалга оширилган ишлар\nТасдиқланган дастурлар ва топшириқлар ижросини таъминлаш бўйича\n2021 йил якуни билан 9 трлн 695 млрд сўм маблағ ўзлаштирилди ҳамда 20 561 км автомобиль йўллари реконструкция қилинди ва таъмирланди.\n1. Инфратузилмани ривожлантириш дастури доирасида 2 трлн 471 млрд сўм миқдорида ишлар бажарилиб, 421,5 км автомобиль йўллари фойдаланишга топширилди;\n2. Капитал таъмирлаш дастури доирасида 491,7 млрд сўм маблағ ўзлаштирилиб, 120 км автомобиль йўллари фойдаланишга топширилди;\n3. Ички йўлларни таъмирлаш бўйича 3 трлн 414 млрд сўм миқдорида ишлар бажарилиб, 16 682 км ички йўллар таъмирланди.\nШундан, "Обод қишлоқ" ва "Обод маҳалла" дастурлари доирасида 3 318,4 км ички йўллар 851,8 млрд сўм миқдоридаги маблағлар ҳисобига тўлиқ таъмирланди.\n4. Таъмирталаб 328 дона (шундан 184 донаси ички йўлларда, 144 донаси умумий фойдаланишдаги автомобиль йўлларида) кўприклар реконструкция қилинди ва таъмирланди.\n5. Автомобиль йўлларини техник соз ҳолатда сақлаш мақсадида умумий фойдаланишдаги автомобиль йўлларини жорий таъмирлаш ва сақлаш бўйича\n2 трлн 781 млрд сўм ишлар бажарилиб, 3 072 км автомобиль йўллари жорий таъмирланди.\n6. Шунингдек, умумий фойдаланишдаги автомобиль йўллари ва шаҳар кўчаларини таъмирлаш бўйича қўшимча ажратилган 340,2 млрд сўм маблағлар ўзлаштирилиб, 265 км шаҳар кўчалари таъмирланди.\n7. Корхоналарнинг моддий-техник базасини мустаҳкамлаш мақсадида 272 дона йўл техникалари йўл хўжалиги корхоналарига етказиб берилди ҳамда ушбу мақсадлар учун ажратилган 196,2 млрд сўм миқдоридаги маблағ тўлиқ ўзлаштирилди (бундан ташқари Инфратузилмани ривожлантириш дастури доирасида қўшимча 189 дона йўл техникалари харид қилинган).\n8. Бундан ташқари, 2021 йилда халқаро молия институтлари иштирокидаги 7 та лойиҳа доирасида жами 146,4 млн доллар миқдоридаги маблағ ўзлаштирили.


Жаҳон банки илмий тадқиқотлар натижаларини тижоратлаштириш ишларига 100 млн. АҚШ доллари миқдорида маблағ ажратади\nЎзбекистон Республикаси Инновацион ривожланиш вазири Иброҳим Абдураҳмонов Жаҳон банкининг Европа ва Марказий Осиё молия, рақобатбардошлик ва инновациялар бўйича глобал амалиёти раҳбари Мариализа Мотта бошчилигидаги делегацияни қабул қилди.\nУчрашувда Ўзбекистон илм-фанини тижоратлаштириш лойиҳаси муҳокама қилинди. Мазкур лойиҳа 3 компонентдан иборат. 1-компонент 5 млн. АҚШ доллари қийматига эга бўлиб, Лойиҳани бошқариш гуруҳини яратиш ва қўллаб қувватлаш ҳамда Танлов бўйича халқаро кенгашни ташкил этишга қаратилган. Томонлар лойиҳага тайёргарлик кўриш масаласига тўхталиб, таҳлилий ва техник-иқтисодий лойиҳалаштириш, лойиҳа ижросини бошқариш, коррупцияга қарши тадбирлар режаси, молиявий бошқарув, мониторинг тизимини ташкил этиш каби жиҳатларга алоҳида аҳамият қаратдилар.\n30 млн. АҚШ доллари миқдоридаги 2-компонент Ўзбекистондаги илмий-техник тадқиқотлар ҳамда ишланмаларни янада барқарор ва замонавий даражага кўтаришга, илм-фан натижаларидан олинадиган фойданинг ўсишига ва рақобатбардошлигининг ошишига хизмат қилади. Амалий тадқиқотлар ва ишланмалар дастури юртимиз олимлари ва иқтидорли ёш тадқиқотчиларининг жаҳон стандартларига жавоб берадиган илмий ишлар билан шуғулланишларига замин яратади. Бу маблағлар илмий тадқиқотлар, амалий иқтисодий таҳлиллар ва хорижда таълим олиш учун ажратилади.\nЛойиҳанинг 3-компонентига эса 15 млн. АҚШ доллари ажратилган бўлиб, бу маблағлар технологияларни жорий этиш, илмий концепциялар яратиш, прототиплаш, илмий-тадқиқот ва тажриба конструкторлик ишлари ва тижоратлаштириш мақсадларига сарфланиши кўзда тутилган. Мазкур грант маблағлари тадбиркорлар, инновацион стартапчилар, технологик инновацияларни амалга ошириш ва янги ёки мукаммаллаштирилган маҳсулот (хизматлар) яратиш имкониятига эга бўлган корхоналарга тақдим этилиши кутилмоқда. Бунда корхоналарга ўз маблағларини ҳам ўз лойиҳаларига сарфлаш шарти ҳам қўйилади.\nТомонлар лойиҳанинг кейинги босқичини октябрь ойида муҳокама қилишга келишдилар. Жаҳон банки вакиллари Инновацион ривожланиш вазирлиги қошидаги Лойиҳани бошқариш гуруҳи фаолияти учун 100 миллион АҚШ доллари маблағи олиши мумкинлигини қайд этдилар.


27 июн 2022, Тошкент вақти: 06:47\nТошкентлик 44 ёшли журналист ва спорт шарҳловчиси Бобомурод Абдуллаевнинг уйида 29 сентябрь куни пешиндан кейин Юнусобод туман ИИБ тезкор гуруҳи тарафидан тинтув ўтказилди. 3 кундан буён қаердалиги номаълум қолаётган Бобомурод Абдуллаевнинг ўзи эса, 27 сентябрь куни ўғирликда гумонланиб қўлга олингани Озодликка бир неча соат олдин маълум бўлди.\nБу ҳақда Озодликка Тошкент шаҳар ички ишлар бош бошқармасининг исми айтилишини истамаган зобити маълум қилди.\nУнга кўра¸ Бобомурод Абдуллаев 27 сентябрь куни Юнусобод ИИБ ва МХХ тезкор кучлари иштирокидаги тезкор амалиëт натижасида қўлга олинган.\nБобомуроддан икки сутка дарак бўлмади\nБундан олдин журналистнинг турмуш ўртоғи Катя Балхибоева эрининг "йўқолиб қолгани" ҳақида Озодлик мухбирига айтган эди.\nТошкент шаҳар ички ишлар бош бошқармасининг исми айтилишини истамаган зобити Озодлик мухбирига, қонунга биноан, қўлга олинган шахснинг яқинларига бу ҳақда ўша куннинг ўздаëқ маълум қилиниши кераклигини эслатди.\nТинтув олти соат давом этди\nТинтув жараëни¸ Абдуллаев яқинларига кўра 6 соат давом этган. Асосан қўлëзма¸ китоб ва компютер файллари текширилган.\n"Сўз эркинлиги қурбони"\n- Шахсан мен Бобомурод Абдуллани, узоқ вақтлардан бери бирга ишлаганим учун, ниҳоятда тўғри ва ҳалол журналистлардан бири сифатида билардим¸ деди Қудрат Бобожон Озодлик билан суҳбатда.\nОзодлик билан суҳбатда Бобомурод Абдуллаевнинг турмуш ўртоғи Балхибаева "26 сентябрь куни соат 13.30 да кимдир машина устасиман деб эримни ташқарига олиб чиқиб кетди. Шундан сўнг қўнғироқларимга ҳам, СМСларимга ҳам жавоб бермади", деди журналистнинг турмуш ўртоғи.\n"Сўнгги вақтларда журналист кузатувда бўлган"\n"Марказий Осиёда инсон ҳуқуқлари" уюшмаси раҳбари Надежда Атаеванинг Озодликка маълум қилишича, у Бобомурод билан бир неча кун аввал ижтимоий тармоқлар орқали алоқа қилган ва ўшанда Бобомурод сўнгги вақтларда уни кимдир кузатиб юрганини сезганини айтган.\nЖурналист¸ футбол шарҳловчиси ва фаол\nАбдуллаев, шунингдек, ўз сиëсий қарашларини "Озод овоз" мустақил веб сайтида баëн қилиб келган. Аммо сайт Ўзбекистон матбуот ва ахборотлаштириш қўмитаси талаби ортидан ëпиб қўйилган эди.\nБобомурод Абдуллаев Озодлик радиоси давра суҳбатларида қатнашиб турган.\nОзодлик журналист Бобомурод Абдуллаевнинг Тошкентда ҳибсга олниши билан боғлиқ воқеаларни кузатишда давом этади.


Сергей Лушан: "Мавсум ҳали бошланмагани муаммо туғдирмайди"\n08.02.2016 15:52 | Чемпионлар лигаси\nОсиё чемпионлар лигачи плей-офф босқичи доирасидаги "Бунёдкор" - "Аш-Шабаб" ўйини олдидан ташкил этилган матбуот анжуманининг иккинчи қисмида "Бунёдкор" бош мураббийи Сергей Лушан иштирок этиб, журналистлар саволларига жавоб берди.\n“Эртанги ўйиндан фақат ғалаба кутяпмиз. Жамоа гуруҳ босқичига йўл олиши керак ва биз бунга тайёрмиз. Айни вақтда биз бўлажак ўйинга юз фоиз тайёр эканимизни бемалол айта оламан. Асосийси, ўйин олдидан жамоа футболчиларнинг рухий ҳолати яхши. Муҳим ўйин олдидан бу жуда керакли омил, деб биламан”.\n“Биз рақибни жуда яхши ўргандик. Бу борада, табиийки, Азиз Ҳайдаровдан ёрам сўрагамадик. У ҳақиқий профессионал ва бутун эътиборини эртанги ўйинда ўз жамоаси билан ғалаба қозонишга қаратганига шубҳа йўқ. Унинг юқори профессионал экани борасида эса гап сўз бўлиши мумкин эмас”.\n“Қатардаги Осиё чемпионатида иштирок этган “Бунёдкор” футболчилари етарлича дам олишди ва ҳозирги пайтда уларнинг жисмоний ҳамда рухий ҳолати яхши. Уларнинг барчаси ўйинга тайёр”.\n“Тўғри бизда ҳали мавсум бошланмади. Бирлашган Араб Амирликларида эса чемпионат айни қизғин паллада. Лекин ўйинлар сони ҳақидаги гаплар — нисбий. Масалан, биз сўнгги икки ойда ўнта ўйин ўтказдик. Рақибларимиз эса саккиз учрашувда майдонга тушган. Бу мавсумдаги биринчи расимй ўйинимиз экани муаммо туғдирмайди”.\n“Бир ўйиндан иборат босқичда ўйин айнан бизнинг майдонда бўлаётгани, албатта, ютуғимиз. Мухлислар — 12-футболчи. Уларнинг ёрдами биз учун муҳим. Умид қиламанки, эртага стадионга кўп сонли мухлислар ташриф буюради ва жамоани қўллаб-қувватлаб туради”, — дейди "Бунёдкор" бош мураббийи.


Юртимизда тадбиркор ҳунармандларнинг кун сайин ортиб бораётганлиги, уларга яратилаётган имкониятлар билан ҳам боғлиқдир. Бундай ҳунармандлар миллий анъаналаримизга ҳамоҳанг аждодларнинг ишини давом эттириш орқали ҳам оиласига ҳам юртимиз тараққиётига ўз ҳиссасини қўшиб келмоқдалар.\nХалқ депутатлари Ангор туман Кенгашидаги ЎзМТДП гуруҳи томонидан Ўзбекистон Республикаси Президентининг “Ҳунармандчиликни янада ривожлантириш ва ҳунармандларни ҳар томонлама қўллаб-қувватлаш чора-тадбирлари тўғрисида”ги фармонининг тумандаги ижроси ўрганилиб, туман Кенгаши сессияси кун тартибига ташаббус масала киритилган ва қарор қабул қилинишига эришилган эди.\nЎзМТДП туман кенгаши вакиллари ва депутатлари томонидан мазкур қарорнинг ижроси ўрганилди. Қарор асосида жами 23 та ҳунармандларга 820 миллиондан ортиқ кредитлар ажратилган.\n“Ҳунарманд” уюшмаси Ангор туман бўлими вакили:\n- Мазкур қарор асосида “Ангор келажак савдо комплекси” МЧЖ томонидан ҳозирда 17 нафар ҳунармандларга савдо расталари ажратилди. Қолаверса, жами 83 нафар ҳунармандга солиқ имтиёзлари қўлланилаётганлиги ҳунармандлар учун жуда катта енгиллик бўлди. Буларнинг бари "Миллий тикланиш" демократик партияси ва депутатлари ташаббусларининг натижасидир. Партия билан ўзаро ҳамкорликни янада кучайтириб, ҳунармандларнинг маҳсулотларини дунё бозорига олиб чиқишни мақсад қилмоқдамиз.


09:54, 18.02.2021 // 38414\nҲинд киносаноати вакиллари орасида бир нечта тилни яхши биладиган (полиглот) машҳурлар ҳам йўқ эмас.\nДунёнинг турли бурчакларида минглаб мухлисларига эга бўлган Болливуд қироли она тилидан ташқари яна учта: инглиз, урду ва каннада (дравид тили) тилида гаплаша олади. Бундан ташқари у немис тилини яхши тушунади.\nУттар-Прадеш штатида дунёга келган Баччаннинг отаси ҳинд шоири бўлган. Актёр ҳинд, инглиз, урду ва панжоб тилларида гаплаша олади. Бундан ташқари бенгал тилини ҳам оз-моз билади.\nТаапсига фильмларда турли тилларда гаплаша оладиган бир-бирига ўхшамаган қаҳрамонларни гавдалантириш жуда ҳам ёқади. У ҳинд, панжоб, тамил, телугу ва инглиз тилида бемалол гаплаша олади.\nАктрисанинг ёшлигида инглиз тилида яхши гаплаша олмагани унинг карьерасига салбий таъсир қилган. Аммо Кангана ўзини қўлга олиб яхшилаб тил ўрганишга киришган. Бугунги кунда инглиз тилида бемалол сўзлаша оладиган актриса, бундан ташқари француз ва ҳинд тилини ҳам яхши билади.\nКарьерасини Ҳиндистоннинг жанубий ҳудудларида бошлаган актриса фаолиятини кейинроқ Болливудда давом эттирган. Асин еттита: тамил, телугу, малай тили, инглиз, итальян ва француз тилида сўзлаша олади.\nДипика Данияда бадминтон бўйича чемпион Пракаш Падуконенинг оиласида дунёга келган. Нафақат Болливуд, балки Голливуд фильмларида ҳам суратга тушиб улгурган актриса ҳинд, инглиз ва тулу тилларини яхши билади. «Пику» фильмида суратга тушиш учун бенгал тилини ўрганишига ҳам тўғри келган.\nВаани Капур тамил, телугу, инглиз ва ҳинд тилидан ташқари француз тилида ҳам гапира олади.\nДунё гўзали Айшвария она тили — тулудан ташқари яна саккизта: ҳинд, бенгал, инглиз, тамил, маратхи, телугу, каннада ва урду тилларини яхши билади. Шунингдек, испан тилидан ҳам бироз хабардор.\nАктрисалик маҳорати ва турли ролларни қойилмақом ижро қилиши билан яхши маълум бўлган Видя олтита: тамил, ҳинд, бенгал, маратхи, малай ва инглиз тилини билади.\n13:50 Кеча // 94240\n21:17, 15.01.2022 // 88012\n22:10, 15.01.2022 // 76559\n19:35 Кеча // 73163\n14:09 Кеча // 67731


Мизогиния — бу аёлни тўғридан-тўғри жамоатчилик олдида шарманда қилиш. Бу аёллар оламига тегишли бўлган барча нарсаларга нисбатан салбий муносабат, шунингдек маълум психологик ва жисмоний белгилар (ҳиссиёт, ташқи кўриниш, сабр-тоқат, назокатли хатти-ҳаракатлар, ақл-идрок ва ҳоказо) рад этилиши ёки эскириши билан ифодаланиши мумкин.\nБУ ЯНГЛИШ ҚАРАШ! Аёл (эркак каби) ўзи истаган кийимларни кийиши мумкин. Ўзига ярашадиган тарзда ўзини тутиши мумкин. Жабрланганларнинг ҳеч бир ҳаракати зўравонликни оқлай олмайди. Аммо агар сиз бундай шарҳларни қолдирсангиз ёки аёл ўз хатти-ҳаракати билан ўзига жалб қилган деб ўйласангиз — ер юзидаги ҳар қандай аёлга нисбатан зўравонликни қўллаб-қувватлайсиз. Бундан ташқари, зўравонлик доим ҳам зўрлашни англатмайди. Бу хотин-қизлар кетидан ҳуштак чалиш, тананинг истаган қисмини ушлаб олиш, деворга сиқиш, транспорт воситаларида ишқаланиш, кўчада, ишдаги тазъйиқлар ва ҳ.\nБундай стереотиплар аёлларни жалб қилиш имкониятларини йўқ қилади: ҳар бир аёл онгли равишда ҳамкасбини душман сифатида қабул қилганида, биргаликда бирор нарса қилиш қийин. Бундан ташқари, улар ички мизогиния учун асос яратади — аёлларга нисбатан бошқа аёлларнинг душманлиги.\nМизогиния патриархал жамият учун қулайдир. Бунда фақат эркакларнинг қарорлари қабул қилинади, куч ва пул уларнинг қўлида бўлади. Шу билан бирга, нормал муносабатда бўлиш учун аёллар ўзларининг «хўжайинларига» (эр, отаси, акаси, иш берувчиси) хизмат қилишлари керак. Кўпинча «нормал муносабат» бойнинг дастурхонидан қолдиқ бўлиб чиқади. Агар сиз аёллар ва эркаклар тенг имконият ва тенг жавобгарликка эга бўладиган дунёни хоҳласангиз — мизогинияни тўхтатинг! Ўзингиз ва фикрларингиздан бошланг. Ижтимоий тармоқларда одамлар билан муҳокама қилишингиз мумкин. Бу мавзу ҳақида кўпроқ маълумотга эга бўлишингиз ва дўстларингиз билан бўлишишингиз мумкин. Қанча кўп одамлар бундай фикрлашнинг зарарли томонини тушунсалар, оналар, хотинлар, қизлар, жиянларингиз кўпроқ имкониятларга эга бўлади. Ҳар бир аёл қимматлидир!


«Манчестер Юнайтед» Forbes талқинига кўра, дунёнинг энг қиммат футбол клуби, деб эътироф этилди. Forbes ҳисоб-китобларига қараганда, Манчестер жамоасининг қиймати 3,69 млрд долларга тенг.\nForbes нашри дунёнинг энг қиммат футбол клублари рейтингини эълон қилган. Унда сўнгги тўрт йил давомида Мадриднинг «Реал»и етакчилик қилганди, бироқ, сўнгги мавсум якунларига кўра, «Манчестер Юнайтед» биринчиликни ўз қўлига олди. Forbes фикрича, иккинчи ўринда қайд этилган «Барселона»нинг қиймати 3,64 млрд. долларга, учинчи ўриндаги «Реал»ники эса 3,58 млрд. долларга тенг.\nШуни таъкидлаб ўтиш жоизки, Forbes ҳисоб-китоблари турли саволларни туғдирмоқда. Сабаби, «Реал» ёки «Барселона»ни харид қилиш умуман имконсиздир (жамоалар клубларга, яъни кишиларнинг манфаат бўйича бирлашмаларига тегишли). Бироқ, рейтинг тузувчиларига манчестерликларнинг молиявий кўрсаткичлари таъсир кўрсатган бўлиши ҳам мумкин. Бундан ташқари, жамоа Европа лигасида зафар қучди ва кейинги мавсумда ЕЧЛда қатнашади. «Манчестер Юнайтед» фақатгина реклама ва ҳомийлик шартномалари ҳисобидан 405 млн. доллар ишлаб олди, бу исталган бошқа жамоа натижасидан кўп. Шу билан бирга, манчестерликларнинг операцион даромади 288 млн. долларни ташкил этди - «Реал»дан 107 млн. долларга кўпроқ. Бу мадридликлар ЕЧЛда ғолиб бўлишгани қарамай юз берди.\n«Бавария» (Германия) — 2,71 млрд доллар,\n«Манчестер Сити» (Англия) — 2,08 млрд,\n«Арсенал» (Англия) — 1,93 млрд,\n«Челси» (Англия) — 1,85 млрд,\n«Ливерпуль» (Англия) — 1,49 млрд,\n«Ювентус» (Италия) — 1,26 млрд «Тоттенҳэм» (Англия) — 1,06 млрд доллар билан жой олди.\n«Манчестер Юнайтед» Forbes


03 Март 2018 14:37 1045\nСамарқанду Бухорога саёҳатга борганлар бу азим шаҳарлардаги мақбара-ю, масжидлар маҳобатидан завқ олишларини алоҳида таъкидлайдилар. Ҳадемай, Наманган вилояти, Тўрақўрғон шаҳрига ташриф буюрадиганлар ҳам айни кунда таъмирлаш ишлари якунига етай деб қолган Ғойибназар қози мадрасаси гўзаллигидан ҳайратга тушишлари турган гап.\nДастлаб иморатнинг олд қисми раставрация қилинган бўлса, кейинги босқичда орқа тарафда унга ҳамоҳанг тарзда қўшимча янги иншоот қуриб битказилди. Натижада сервиқор миноралар ва ажиб нақшлардан иборат мадраса янада кўркам тус олди.\n- Албатта, таъмирлаш ишларини амалга ошириш жараёнида бу тарихий обиданинг аслиятини сақлаб қолишга алоҳида аҳамият қаратилди, - дейди бинонинг қўшимча қисмини қуриш вазифаси топширилган «Турон мегастрой» МЧЖ муҳандиси Ҳабибулла Собиров. - Яъни сувоқдан тортиб, бадиий безакларгача бўлган юмушларнинг барчаси замонавий эмас, балки анъанавий услубларда бажарилди.\nМаълумот учун: Тўрақўрғонда туғилиб, ижод қилган маърифатпарвар шоир Исҳоқ Ибрат ўз даврининг новатори сифатида Россиядан босмахона ускуналарини олиб келган ва босма нашрлар, хусусан газета чоп этишни вилоятда биринчи бўлиб йўлга қўйган инсон ҳисобланади.\nҚатағон қурбони бўлган ҳамюртимиз хотирасини абадийлаштириш мақсадида ташкил этилаётган хиёбон, айвон ва тил ўргатиш мактаби ҳамда босмахонани қуриш ишлари айни кунда якунланиш арафасида. Бу мажмуани Наврўз байрами арафасида фойдаланишга топшириш кўзда тутилган.\n2016-12-20 18:03:49 2011\n2017-01-29 18:38:10 5788\n2017-01-26 12:01:19 1145\n2017-03-21 19:43:08 1780


Posted on November 19, 2009 by What is going with my blog?\nБугун ўқиб қолдим, 30-ноябрда Би-Би-Сининг Ўзбек хизмати ташкил топганига 15 йил бўлар экан. Вақт шунча тез ўтиб кетибди. Мен ўшанда Туркияда эдим. Таниқли адиб Ҳамид Исмоил мазкур хизматни энди тетепоя қилдираётган эди. Бир куни у Истанбулга сим қоқиб, ҳамкорликка даъват этди.\nЎша кезда “Озодлик”да “Жаҳонгир Муҳаммад” номи билан чиқиб турар эдим. Шу боис Би-Би-Си учун “Муҳаммад Турон” деган тахаллусни танладим. Вазифам асосан Туркиядаги муҳим хабарларни узатиш ва Лондондан сим қоқишганда ҳар куни рўй берган воқеаларни шарҳлаб туриш эди.\nЁзганларим ёқди шекилли, шартнома тузишди ва Истанбулда иқтисодий жиҳатдан оёққа туриб олишимда бу хизматдаги фаолиятим муҳим рол ўйнади. Чунки у пайтда “Озодлик”дан бериладиган қалам ҳақи оила харажатларини қопламасди. “Озодлик”даги чиқишларимни асосан шахсий, сиёсий қарашларим билан чеклашга интилардим. Би-Би-Си Ўзбек хизматида эса ҳамкор-мухбир, шарҳловчи бўлганим учун ўз сиёсий қарашларимни чегаралашга мажбур эдим.\nДеярли ҳар куни битта, баъзан эса иккиталаб материалим эфирга кетарди. Соат фарқи бўлгани учун ярим тунда ҳам, тонгда ҳам материал узатишга тўғри келарди. АҚШга жўнаб кетгунимга қадар – тўрт йил ҳамкорлик қилдим. Меҳнат оғир эди. Лекин ҳузурбахш меҳнат эди. Ҳар кун бўлмаса ҳам кун ора Лондондагилардан мақтов эшитиб турардим.\nҲамид Исмоилнинг самимияти доим мени руҳлантирарди. Бўлимда ишлаган Дилором Иброҳим, Шоҳида Ёқуб ва бошқаларнинг бирор бир жойда қандайдир муҳим воқеа юз бериб, шарҳлайдиган одам топа олишмаса, “Жаҳонгир ака сиз бизнинг ўт ўчирувчимизсиз” деб, ҳазил қилиб, сим қоқишлари менга илҳом берарди. Уларга шу нарсадан хабарсизман демаслик учун тинмай ўқирдим ва изланардим. Анчагина ёзганларим Би-Би-Сининг бошқа хизматларига ҳам “ўтиб” кетган. Хабарлардан олдин юрганим учун Ҳамид Исмоилнинг ширали сўзларини кўп эшитганман.\nМасалан, бир куни икки туркияликни Саудия Арбистонида ўлимга ҳукм қилишди. Мен бу ҳақда хабар тайёрлаб, бу воқеага Туркия ҳукумати бефарқ қарамаслиги, бу ҳатто икки мамлакат муносабатларини жуда ёмон нуқтага олиб бориши, Саудия Арабистони уларни барибир озод этажагини ҳам шарҳ сифатида илова қилгандим. Материал эфирга кетди. Орадан бир неча кун ўтиб, Туркия ва Саудия орасида шу масалада келишмовчилик бошланди. Анқара керак бўлса, Саудия Арабистонига нисбатан энг кескин чораларни кўришга ҳозир эканини билдирди. Саудия ортга чекинди ва маҳбусларни озод этди. Воқеа дунё матбуотида, жумладан Би-Би-Сида ҳам бош мавзуга айланди. Шунда Ўзбек хизмати бу ҳақда бир неча кун олдин материал бергани ўртага чиқди. Ўшанда Би-Би-Сининг бир нечта хизматларига суҳбат беришга тўғри келганди. Шундан воқеалар бир неча марта бўлган.\nЯна бир воқеани албатта айтишим ва Би-Би-Сига раҳмат дейишим керак. “Америка овози”да ишлардим. Опаларим ва синглимни қамашди. Ўшанда Би-Би-Си Ўзбек хизматининг истеъдодли журналисти Паҳлавон Содиқ битта савол билан Самарқанд вилоят ички ишлар бошқармаси бошлиғини “тўрга туширган”ди. (“Генералнинг иқрори”). Генералнинг иқрори туфайли АҚШ Тошкентга босим қилиб, опаларим ва синглим озод этилгандилар. Журналистнинг мана шундай қудратли кучи ҳам мавжуд!\nАҚШда Шукрон байрами бор. Жуда катта байрам. Бу байрам мамлакатга илк бор муҳожир бўлиб келганларнинг ерли аҳолига шукрон айтишлари билан боғлиқ. Бу йил ана шу байрам 26-ноябрга тўғри келмоқда. Лекин деярли бир ҳафта байрам қиламиз. Би-Би-Си Ўзбек хизмати ташкил топганининг 15 йиллиги эса ана шу байрамнинг давомига уланмоқда.\nШундай экан, менга ўша кезларда қайишган дўстларга шукрон айтаман ва у ердаги барча азизларни – олдиндан бўлсада чин дилдан самимий қутлайман. Бундан кейинги ишларига омад тилайман!\n« ЖАҲОНГИР МУҲАММАД Жаҳонгир Маматов: Яхшилар »


Марсга 80 кун саёҳат қилиш 200 000 АҚШ доллари! | Мулоҳаза қила оладиганлар учун.\nМарсга 80 кун саёҳат қилиш 200 000 АҚШ доллари!\nМексикадаги Халқаро Астрономлар конгрессида “SpaceX” компанияси бошлиғи Илон Маск ўзининг Марс колонизацияси режасини тақдим этди. Бу ҳақда “National Geografic” хабар берди.\nМаскнинг режасига кўра, Марсга олиб борувчи транспорт Ер орбитасида ҳамда Марсга қўнганидан сўнг метан ва кислород билан тўлдириш мумкин бўлган 42 Raptor двигателларибилан жиҳозланган космик кемадан иборат бўлади. Ҳозирча саёҳат учун сарфланадиган ҳаражат 10 миллиард АҚШ долларига тенг, деб баҳоланишига қарамай, Маск Марсга чипта нархи АҚШдаги ўртача уйлар нархи – 200 000 АҚШ долларидан ошмаслиги керак, дея таъкидламоқда.\nБу вазиятда “колонизаторлар” Ерга қайтиши керак бўлади. “Мен одамларга Ерга қайтиш имконининг берилишини жуда муҳим, деб ўйлайман”, дейди Илон Маск.\nМуаллифнинг сўзларига кўра, бу транспорт тизими нафақат Марсга парвоз қилиш, балки янги кўпсайёралилик эрасини очиш имкониниберади.\nМақола 367 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*